text:
Bebele e re eng ka lenyalo la mehlobo e fapaneng?
Pōtso: "Bebele e re eng ka lenyalo la mehlobo e fapaneng?"
Karabo: Molao oa Testamente ea Khale o laetse bana ba Iseraele ho se nyallane le mehlobo e meng (Deuteronoma 7:3-4). Lebaka e ne e le hore bana ba Iseraele ba tla kheloha ho Molimo ha ba ne ba ka nyallana le ba sebeletsang melimo esele. Molaoana o joalo o teng Testamenteng e Ncha, empa e le ka boemo bo fapaneng haholo: “Se sikareng joko e le ‘ngoe le ba sa lumeleng; hobane kopano ke efe ea ho loka le bokhopo? Kapa leseli le na le kopano le lefifi?” (II Ba-Korinthe 6:14). Joalo kaha bana ba Iseraele (balumeli ho Molimo ea mong, oa ‘nete) ba ne ba laetsoe ho se nyallane le ba sa lumeleng, le Bakreste (balumeli ho Molimo ea mong, oa ‘nete) ba laeloa ho se nyallane le ba sa lumeleng. Ho araba pōtso ena ka kotloloho, che, Bebele ha e re lenyalo la mehlobo e fapaneng le fosahetse.
Motho o tšoanetse ho shejoa ho ipapisitsoe le botho ba hae, e seng lebala la letlalo la hae. Bohle re be hlokolosi hore re se ke ra iphumana re rata ba bang ho feta ba bang kapa hona ho khetholla batho ka ‘mala ea bona (Jakobo 2:1-10, sheba litemana tsa 1 le 9). Seo monna kapa mosali a tšoanetseng ho se sheba ha a khetha molekane ke ho fumana hore na o rata Kreste (II Ba-Korinthe 6:14), e be motho ea tsoetsoeng la bobeli ka tumelo ho Jesu Kreste (Johanne 3:3-5). Tumelo ho Kreste, e seng ‘mala oa letlalo, ke mokhoa oa Bebele o ka sebelisoang ho khetha molekane. Lenyalo lipakeng tsa mehlobo e fapaneng ha se taba eo ho ka thoeng e nepahetse kapa che, empa ke taba ea bohlale, temoho, le thapelo.
Lebaka leo lenyalo lipakeng tsa mehlobo e fapaneng le tšoanetseng ho shejoa ka hloko, ka lona, ke la mathata a ka tšoanang a e ba teng ka lebaka la litloelo tse fapaneng tsa batho ba mehlobo e fapaneng. Bothata ke hore ba bang ba ka sitoa ho amohela litloelo tseo tse fapaneng. Manyalong a mangata lipakeng tsa batho ba hlahang mehlobong e fapaneng, ho na le likhethollo tsa ‘mala le ho tlokana, ka nako e ‘ngoe ho hlaha ka lapeng. Manyalong a mang ho be le mathata ka lebaka la ngoana ea hlahang a ena le lebala le tsoakantseng mabala a batsoali le la e mong oa lelapa kapa le tšoana le la e mong oa lelapa. Ha batho ba mehlobo e fapaneng ba batla ho etsa qeto ea ho nyalana ba tla tšoanela ho shebisana ka tsena tsohle. Hape, leha ho le joalo, thibelo eo Bebele e e boletseng hore na Mokreste a nyalane le mang ke holim’a hore na motho eo ke karolo ea lelapa la ‘Mele oa Kreste.
Khutlela leqepheng la lehae la
Sesotho
Bebele e re eng ka lenyalo la mehlobo e fapaneng?


c: text/html

text:
Mokreste o nka taba ea ho ipolaea joang? Bebele eona e re eng ka ho ipolaea?
Pōtso: "Mokreste o nka taba ea ho ipolaea joang? Bebele eona e re eng ka ho ipolaea?"
Karabo: Ho ea ka Bebele, ho ipolaea kapa ho se ipolae ha se hona ho ka etsang hore motho a tle a kene leholimong. Ha motho ea sa pholosoang a ipolaea, o tla be a “potlakisa” leeto la hae ho ea letšeng la mollo. Le ha ho le joalo, motho ea ipolaileng o tla qetella a le liheleng kaha a lahlile pholoho ka Kreste, e se hobane a ipolaile. Bebele e bua ka batho ba bahlano ba ileng ba ipolaea: Abimeleke (Baahloli 9:54), Saule (I Samuele 31:4), Lehlahana la Saule (I Samuele 31:4-6), Akitofele (II Samuele 17:23), Simri (I Marena 16:18), le Judase (Mattheu 27:5). E mong le e mong oa bona o ne o ne a sa loka, e le moetsalibe (ha hoa bua ho lekana ka lehlahana la Saule hore ho ka etsoa qeto ea hore e ne e le motho ea joang). Ba bang ba nka hore Samsone o ipolaile (Baahloli 16:26-31), empa morero oa Samsone e ne e le ho bolaea ba-Filesta, e seng eena. Bebele e nka ho ipolaea joalo ka ho bolaea motho e mong - ke seo e leng sona – ho ipolaea. E tšoanetse ho ba Molimo ea etsang qeto ea hore motho o shoa neng ‘me ka mokhoa o joang. Ho ea ka Bebele, motho ea etsang sena o ithuela thohako.
Bebele e re eng ka Mokreste ea ipolaeang? Ha ke lumele hore Mokreste ea ipolaeang o tla lahleheloa ke pholoho e be o ea liheleng. Bebele e re ruta hore ho tloha nakong eo motho a lumelang ka tieo ho Kreste, o tšireletsehile ka ho sa feleng (Johanne 3:16). Ho ea ka Bebele, Mokreste a tsebe hore ntle le qeea-qeeo o na le bophelo bo sa feleng, ho sa tsotellehe hore na ho etsahala eng. “Ke le ngoletse taba tseo, lōna ba lumelang lebitso la Mora oa Molimo, hore le tle le tsebe hobane le na le bophelo bo sa feleng, ‘me le tle le lumele lebitso la Mora oa Molimo” (I Johanne 5:13). Ha ho se ka arohanyang Mokreste le lerato la Molimo! “Hobane ke tsebisisa ruri hore, leha e le lefu, leha e le bophelo, leha e le mangeloi, leha e le borena, leha e le mebuso e matla, leha e le ntho tse leng teng joale, leha e le tse tlang ho tla, leha e le boholimo, leha e le botlase, leha e le sebopuoa se seng, ha ho letho le tla tseba ho re arohanya le lerato la Molimo, le leng ho Jesu Kreste, Morena oa rōna” (Ba-Roma 8:38-39). Heaba ha ho “ntho e hloliloeng” e ka arohanyang Mokreste le lerato la Molimo, ‘me le Mokreste ea ipolaeang ke “ntho e hloliloeng”, kahoo le ho ipolaea ho ka se mo arohanye le lerato la Molimo. Jesu o shoele sebakeng sa libe tsa rōna…’me ha e ne e ba Mokreste oa ‘nete a ne a ka ipolaea nakong ea ntoa ea Moea – sena e tla ba sebe seo Jesu a shoeleng bakeng sa sona.
Sena ha se bolele hore ho ipolaea ha se sebe se seholo mahlong a Molimo. Ho ea ka Bebele, ho ipolaea ke ho bolaea, ho fosahetse. Nka belaela tumelo ea motho ea ipitsang Mokreste, feela e be oa ipolaea. Ha ho maemo a ka fanang ka tumello ea ho nka bophelo ba hae, haholo ha e le Mokreste. Bakreste ba bilelitsoe ho phela maphelo a bona sebakeng sa Molimo – qeto ea hore na motho o shoa neng ke ea Molimo, Molimo feela. Mohlomong mokhoa o motle oa ho hlalosa ho ipolaea, sebakeng sa Mokreste, o ka ba bukeng ea Esthere. Naheng ea Persia, ho ne ho na le molao o neng o re ha motho a ne a ka tla ho Morena a ne a sa mengoa, o ne a bolaoa ntle leha Morena a ne a ka otlollela molamu oa borena ho motho eo – a bontša mohau. Ho ipolaea sebakeng sa Mokreste e tla be e le ho phunyelletsa feela ho ea fihla ho Morena u sa emele hore a u bitse. O tla otlollela molamu oa hae oa borena ho uena, a boloke bophelo bo sa feleng ba hao, empa ho sa bolele hore o u thabetse. Leha e le mona e sa hlalose ho ipolaea, temana ea Bebele ea I Ba-Korinthe 3:15 e ka ‘na ea e ba tlhaloso e ntle ea hore na ho etsahala eng ka Mokreste ea ipolaeang: “’Me ha e le eena, o tla pholoha, empa ho tla ba joalo ka hoja a fetile har’a mollo.”
Khutlela leqepheng la lehae la
Sesotho
Mokreste o nka taba ea ho ipolaea joang? Bebele eona e re eng ka ho ipolaea?

robotstxt: allowed

filter: keep


text:
Na Bebele e bua ka tšireletso ea ka ho sa feleng?
Pōtso: "Na Bebele e bua ka tšireletso ea ka ho sa feleng?"
Karabo: Ha batho ba tseba Kreste joalo ka Mopholosi oa bona, ba kena likamanong le Molimo tse tiisang tšireletso ea ka ho sa feleng. Juda 24 e bolela hore, “Joale, ho ea ka tsebang ho le boloka, hore le se ke la oa, le ho le hlahisa pontšeng ea hae e khanyang, le se na letheba, le nyakaletse.” Matla a Molimo a khona ho boloka balumeli ba sa khelohe. Ho ho Eena, e seng rōna, ho re hlahisa pontšeng ea hae e khanyang. Tšireletso ea ka ho sa feleng ea rōna e teng ka baka la hobane Molimo a re bolokile, e seng hobane re bolokile pholoho ea rōna.
Morena Jesu Kreste o re, “’Na ke li fa bophelo bo sa feleng, ‘me li ke ke tsa timela le ka mohla o le mong, ‘me ha ho motho ea ka li tutlang letsohong la ka. Ntate ea ‘neileng tsona o moholo ho bohle; ‘me ha ho motho ea ka li tutlang letsohong la Ntate” (Johanne 10:28-29b). ‘Moho, Jesu le Ntate ba re sikile ka thata liatleng tsa bona. Ke mang ea ka atlehang ho re arohanya le ho sikoa ke Ntate le Mora?
Ba-Efese 4:30 e re bolella hore balumeli ba “tšoaetsoe letsatsi la topollo.” Ha balumeli ba ne ba se na tšireletso e sa feleng, ho tšoauoa e ne e ke ke ea e ba hoa letsatsi la topollo, empa bakeng sa letsatsi la ho etsa sebe, ho koenehela bolumeli, kapa ho se lumele. Johanne 3:15-16 e re bolella hore mang kapa mang ea lumelang ho Jesu Kreste o tla “ba le bophelo bo sa feleng.” Haeba motho o ne ka tšepisoa bophelo bo sa feleng, ‘me e be u oa bo amohuoa, e ne e tla be e se bophelo bo sa feleng ho tloha sethathong. Haeba tšireletso ea ka ho sa feleng ha se ‘nete, litšepiso tsa bophelo bo sa feleng tse ka bebeleng e ne e ka ba ke phoso.
Ntlha e matla e tšehetsang tšireletso ea ka ho sa feleng ke Ba-Roma 8:38-39, “Hobane ke tsebisisa ruri hore, leha e le lefu, leha e le bophelo, leha e le mangeloi, leha e le borena, leha e le mebuso e matla, leha e le ntho tse leng teng joale, leha e le tse tlang ho tla, leha e le boholimo, leha e le botlase, leha e le sebopuoa se seng, ha ho letho le tla tseba ho re arohanya le lerato la Molimo, le leng ho Jesu Kreste, Morena oa rōna.” Tšireletso ea rōna ea ka ho sa feleng e ipapisitse le lerato la Molimo ho bao A ba lopolotseng. Tšireletso ea rōna ea ka ho sa feleng e rekiloe ka Kreste, e tšepisitsoe ke Ntate ea bolokoa ka Moea o halalelang.
Khutlela leqepheng la lehae la
Sesotho
Na Bebele e bua ka tšireletso ea ka ho sa feleng?


text:
Nka hlōla sebe joang bophelong ba ka ba Bokreste?
Pōtso: "Nka hlōla sebe joang bophelong ba ka ba Bokreste?"
Karabo: Bebele e re bolella ka limpho tseo re nang le tsona bakeng sa ho hlōla boetsalibe ba rōna:
(1) Moea o Halalelang – Mpho e ‘ngoe eo Molimo a re (re le kereke ea Hae) fileng eona e le hore re be bahlōli bophelong ba Bokreste ke Moea o Halalelang. Molimo o arola liketso tsa nama le litholoana tsa Moea ho Ba-Galata 5:16-25. Seratsoaneng seo, re bilelitsoe ho tsamaea ka Moea. Balumeli bohle ba se ba na le Moea o Halalelang, empa seratsoana sena se re joetsa hore re hloka ho tsamaea ka Moea, re lumele ho laoloa ke Eena. Hona ho bolela ho khetha ho mamela Moea o Halalelang re sa ee ka nama.
Phetoho eo Moea o Halalelang a ka e etseng bophelong ba molumeli e bonahetse bophelong ba Petrose, eo pele a tlala ka Moea o Halalelang a ileng a latola Jesu ka makhetlo a mararo, le ha a ne a itse o tla sala Jesu morao ho fihlela lefung. Kamora ho tlala ka Moea o Halalelang, a bua phatlalatsa ‘me ka matla ho Ba-Juda letsatsing la Pentekonta ka Mopholosi.
Motho o laoloa ke Moea o Halalelang ha a leka ho se iphapanyetse liqholotso tsa Moea o Halalelang (“le se ke la tima Moea” joalo kaha ho boleloa ho I Ba-Thesalonika 5:19) ‘me a batla ho tlatsoa ka Moea (Ba-Efese 5:18-21). Motho a ka tlatsoa ka Moea o Halalelang joang? Pele ho tsohle, ke ka khetho ea Molimo joalo kaha ho bile Testamenteng ea Khale. O ile a khetha batho le liketsahalo tse itseng, Testamenteng ea Khale, ho tlatsa ka Moea o Halalelang batho bao a ba khethetseng ho etsa mosebetsi oo a neng a batla hore o etsoe (Genese 41:38; Exoda 31:3; Numere 24:2; I Samuele 10:10; le tse ling). Ke lumela hore ho na le bopaki ho Ba-Efese 5:18-21 le ho Ba-Kolose 3:16 ba hore Molimo o khetha ho tlatsa ba itlatsang ka Lentsoe la Molimo joalo kaha taba ena e pakahatsoa ke taba ea hore litholoana tsa ho itlatsa ho hong le ho hong litemaneng tseo li tšoana. Sena se re fetisetsa mphong e latelang.
(2) Lentsoe la Molimo, Bebele – II Timothea 3:16-17 e re Molimo o re file Lentsoe la Hae e le ho re hlahlella sebakeng sa mosebetsi o motle ‘ohle. E re ruta ho phela le hore re lumele eng, ea re bontša ha re khethile ho nka litsela tse fosahetseng, e re thusa ho khutlela tseleng e lokileng, ‘me e re thusa ho lula le ho tsepama tseleng eo e lokileng. Joalo kaha Ba-Heberu 4:12 e bolela, lea phela ‘me le matla ‘me le khona ho fihlela lipelong ‘me le ntše ka metso bothata boneng bo ke ke ba hlōloa ke motho. Mopesaleme o bua ka matla a lona a ho fetola motho Pesalemeng ea 119:9,11,105, le litemaneng tse ling. Joshua o ne a joetsoe hore senotlolo sa katleho ea hae ho hlōleng lira tsa hae (se tšoanang le ntoa ea rōna ea moea) ke ho se lebale mpho ena empa a lule a nahanisisa ka eona bosiu le motšehare e le hore a tle a khone ho e sebelisa. O ile a etsa joalo feela, le nakong eo litaelo tsa Molimo li neng li sa fane ka moelelo kelellong ea hae, ‘me sena e bile senotlolo tlhōlong ea hae lintoeng ho ea lefatšeng la pallo.
Mpho ena ke eo re e nkang ha nyane. Hoo re ho etsang feela ke ho nka Libebele tsa rōna re ee kerekeng kapa ho li bala ka nako ea ho rapela kapa ho bala khaolo e le ‘ngoe ka letsatsi, feela ha re atlehe ho le kenya likelellong le lipelong tsa rōna, re le nahanisise, re ntse re batla monyetla oa ho le sebelisa maphelong a rōna, re bolela libe tseo le li khalemang, re tlotlisa Molimo ka limpho tseo a re fileng tsona tseo le li sibollang. Hangata re lahleheloa ke tjantjello ea ho bala Bebele kapa re iphumane re e bala haholo hoo re qetellang re sa iphe monyetla oa ho ka nahanisisa ka seo re se balileng. Re nka feela ho lekaneng ho re boloka re ntse re phela moeeng ka ho ja Lentsoe feela nakong eo re eang kerekeng (empa ha re je ho lekana hore re phele hantle, re be Bakreste ba sehlahlo) kapa re ja hangata empa re sa nahane ka lona nako e telele ho lekana hore re fumane matla ho tsoa ho lona.
Ho molemo hore haeba ha ua itloaetsa ho ithuta Lentsoe la Molimo letsatsi le letsatsi ka mokhoa o nang le moelelo, ‘me u kenya kelellong ea hao litemana tseo Moea o Halalelang a li behileng pelong ea hao, qala ho itloaetsa ho etsa joalo. Ke u khothalletsa ho iketsetsa pokello ea litemana. E ba le tloaelo ea ho se tlohelle lentsoe ho fihlela u ngotse seo u se fumaneng ho lona. Ke na le ho boloka lithapelo tseo ke kōpang Molimo ho nthusa ho fetoha linthong tseo a mpontšitseng tsona. Bebele ke mpho eo Moea o Halalelang a e sebelisang maphelong a rōna (Ba-Efese 6:17), mpho ea bohlokoa limphong tseo Molimo a re fileng tsona ho loana lintoa tsa rōna tsa moea (Ba-Efese 6:12-18)!
(3) Thapelo – Ena ke mpho e ‘ngoe eo Molimo a re fileng eona. Hape, ke mpho eo hangata Bakreste ba sa e sebeliseng hantle. Re na le likopano tsa ho rapela, linako tsa ho rapela, le tse ling, empa ha li re tsoele molemo o kang oa mehleng ea kereke ea pele (Liketso 3:1; 4:31; 6:4; 13:1-3, le tse ling). Pauluse o boletse hangata kamoo a rapelletseng bao a ba rutang. Rōna ha re etse joalo ha re le bang, ha re sebelise mpho ena e matla eo Molimo a re fileng eona. Empa Molimo o re file litšepiso tse hlollang malebana le thapelo (Mattheu 7:7-11; Luka 18:1-8; Johanne 6:23-27; I Johanne 5:14-15, le tse ling). Hape, Pauluse o e kenyelletsa molaetseng oa hae o holim’a ho itukisetsa ho loana ntoa ea moea (Ba-Efese 6:18)!
Ho bohlokoa hakae? Ha u boela u sheba Petrose, u ba le mantsoe a Kreste ho eena nĝalong ea Gethesemane pele Petrose a itatola. Ke moo, ha Jesu a ntse a rapela, Petrose eena a robetseng. Jesu oa mo tsosa o re, “Falimehang, le rapele hore le se kene molekong; hobane moea o mafolo-folo, empa nama eona ea fokola” (Mattheu 26:41). Uena joalo ka Petrose, u batla ho etsa se lokileng empa ha o fumane matla. Re tšoanetse ho ela hloko tlhokomeliso ea Molimo ea hore re lule re batla, re lule re kokota, re lule re kōpa…’me O tla re fa matla ao re a hlokang (Mattheu 7:7f.). Empa re tšoanetse ho sebelisa mpho ena ka matla a maholo haholo.
Ha ke re thapelo ke masela-mose. Ha se oona. Molimo o motle. Thapelo ke feela ho elelloa mefokolo ea rōna le matla a Molimo a maholo ‘me re fetohela ho eena ho ka fumana matla ao e le ho etsa seo A batlang hore re se etse (e seng seo RE batlang ho se etsa) (I Johanne 5:14-15).
(4) Kereke – Mpho ena ea ho qetela ke e ‘ngoe eo re sa e tsotelleng. Ha Jesu a romella barutuoa ba hae kantle, O ba romelletse ka bobeli (Mattheu 10:1). Ha re bala ka maeto a barutuoa ho Liketso, re ithuta hore ha ba ka ba tsoa ka bonngoe empa, ka lihlotšoana tse bopiloeng ka batho ba babeli. Jesu o itse moo ba babeli kapa ba bararo, ba phuthehileng teng ka lebitso la hae, o teng har’a bona (Mattheu 18:20). O re laela ho se ngale liphutheho tsa rōna, kamoo e leng mokhoa oa ba bang kateng, re mpe re khothatsaneng (Ba-Heberu 10:24-25). O re bolella hore re bolellane litšito tsa rōna (Jakobo 5:16). Ka bohlale bo holimo ba melaetsa ea Testamente ea Khale, re bolelloa hore joalo kaha tšepe e leotsa tšepe, sefahleho sa motho se leotsa sefahleho sa motsoalle oa hae (Liproverbia 27:17) “le lona leqhoele le meloho e meraro ha le phakise ho khaoha.” Letšoele le beta poho (Moeklesia 4:11-12).
Ba bang ba batho bao ke ba tsebang ba fumane metsoalle ea bakreste ka fono ‘me ba qoqa ka bophelo ba Bokreste, kamoo ba sokotseng kateng, le tse ling ‘me ba rapellane ba be ba lumellana ka ho etsa ka Lentsoe la Molimo likamanong tsa bona, le tse ling.
Ka nako e ‘ngoe liphetoho li tla kapele. Ka nako e ‘ngoe likarolong tse ling li tla butle. Empa Molimo o re tšepisitse hore ha feela re sebelisa limpho tsa Hae, O TLA tlisa phetoho maphelong a rōna. Tsitlella u ntse u tseba hore O phethisa litšepiso tsa Hae!
Khutlela leqepheng la lehae la
Sesotho
Nka hlōla sebe joang bophelong ba ka ba Bokreste?


text:
1
Lentswe le entsweng nama.
1Lentswe le ne le le tshimolohong, mme Lentswe le ne le le ho Modimo, mme Lentswe e ne e le Modimo. 2Le ne le le ho Modimo tshimolohong. 3Dintho tsohle di entswe ke lona, mme hara dintho tse leng teng, ha ho letho le entsweng kantle ho lona. 4Bophelo bo ne bo le ho lona, mme bophelo e ne e le lesedi la batho. 5Mme lesedi le kganya lefifing, mme lefifi ha le a ka la le amohela.
6Monna a hlaha, a romilwe ke Modimo, lebitso la hae e le Johanne. 7Eo a tla ho ba paki, hore a pake tsa lesedi, bohle ba tle ba dumele ka yena. 8E ne e se yena lesedi, empa o ne a romilwe hore a tle ho paka tsa lesedi. 9E ne e le lona lesedi la nnete, le bonesetsang motho e mong le e mong ya hlahang lefatsheng. 10Le ne le le lefatsheng, mme lefatshe le hlahile ka lona, mme lefatshe ha le a ka la le tseba. 11Le ne le tle habo lona, mme ba habo lona ha ba ka ba le amohela. 12Empa bohle ba le amohetseng, le ba neile tokelo ya ho ba bana ba Modimo, e leng ba dumelang lebitso la lona; 13ba sa kang ba tswalwa ke madi, leha e le ka ho rata ha nama, leha e le ka ho rata ha monna, ba mpa ba tswetswe ke Modimo. 14Lentswe le ne le etswe nama, mme la aha hara rona le tletse mohau le nnete, mme re bohile kganya ya lona, e kang kganya ya Mora a nnotshi ya tswang ho Ntate. 15Johanne o mo pakile; a phahamisa lentswe, a re: Ke yena eo ke neng ke mmolela, ha ke re: Ya tlang kamorao ho nna, o moholo ho nna, kahobane a ne a le pele ho nna. 16Mme re amohetse bohle mohau hodima mohau, ho tletseng ho yena. 17Hobane molao o neilwe ka Moshe, mohau le nnete di hlahisitswe ka Jesu Kreste. 18Modimo ha o a ka wa bonwa ke motho le ka mohla o le mong; Mora a nnotshi, ya sefubeng sa Ntate, ke yena ya re tsebisitseng wona.
Bopaki ba Johanne Mokolobetsi.
19Ke bona bopaki ba Johanne, mohla Bajuda ba romileng baprista le Balevi, ba etswa Jerusalema, ho ya mmotsa, ho re: Wena o mang? 20A ipolela, a se ke a latola, a bolela, a re: Hase nna Kreste. 21Ba mmotsa, ba re: Ke ho reng? A o Elia na? A re: Ha ke yena. A o moporofeta eo na? A araba, a re: Tjhe. 22Yaba ba re ho yena: O mang, re tle re nee ba re romileng karabo? O reng, ha o ipolela? 23A re: Nna, ke lentswe la ya howang feelleng, le re: Lokisang tsela ya Morena; jwalokaha moporofeta Esaia a boletse. 24Mme ba romilweng e ne e le ba bafarisi. 25Ba boela ba mmotsa, ba re ho yena: Ha o se Kreste, o se Elia, o se moporofeta eo, ke ka baka lang ha o kolobetsa na? 26Johanne a ba araba, a re: Haele nna, ke kolobetsa ka metsi; empa e mong o teng hara lona, eo le sa mo tsebeng; 27ke yena ya tlang kamorao ho nna, ya bileng teng pele ho nna, eo ke sa lokelang ho lokolla leqhwele la seeta sa hae.
28Taba tseo di etsahetse Bethania, mose wa Jordane, moo Johanne a neng a kolobetsa teng.
29Ka hosasane, Johanne a bona Jesu a etla ho yena, mme a re: Bonang, ke Konyana ya Modimo e tlosang dibe tsa lefatshe. 30Ke enwa eo ke mmoletseng, ka re: Kamorao ho nna ho tla monna ya bileng teng pele ho nna, kahobane a ne a le pele ho nna. 31Le nna ke ne ke sa mo tsebe; empa ke tlile ho kolobetsa ka metsi, a tle a bonahatswe ho Iseraele. 32Johanne a paka, a re: Ke bone Moya o theoha lehodimong, o kang leeba, wa ba wa dula hodima hae. 33Le nna ke ne ke sa mo tsebe; empa ya nthomileng ho kolobetsa ka metsi, ke yena ya neng a mpoleletse, a re: Eo o tla bona Moya o theohela ho yena, mme o dula hodima hae, ke yena ya kolobetsang ka Moya o Halalelang. 34Le nna ke bone, mme ke pakile hore enwa ke Mora Modimo.
Barutuwa ba pele.
35Ka hosasane, Johanne o ne a eme teng hape hammoho le barutuwa ba hae ba le babedi. 36A tadima Jesu a feta, a re: Bonang, ke Konyana ya Modimo. 37Barutuwa ba babedi bao ba mo utlwa a rialo, ba ba ba latela Jesu. 38Jesu eitse ha a reteleha, mme a ba bona ba mo latela, a re ho bona: 39Le batlang? Ba re ho yena: Rabbi, — ke ho re, moruti, ha ho fetolwa — o dutse kae? 40A re ho bona: Tlong, le bone. Yaba ba ya, ba bona moo a dutseng teng, mme ba hlola letsatsi leo le yena; e ne e batla ho ba hora ya leshome.
41Andrease, ngwanabo Simone Petrose, e ne e le e mong wa ba babedi bao ba utlwileng Johanne ha a bolela, mme ba latela Jesu. 42Yena a fumana pele Simone, ngwanabo ka sebele; a re ho yena: Re bone Messia — ke ho re, Kreste, ha ho fetolwa. 43A mo isa ho Jesu. Jesu ha a mo tadima, a re: O Simone, mora Jona: o tla bitswa Kefase — ke ho re, Petrose, ha ho fetolwa.
44Ka hosasane, Jesu a rata ho ya Galilea, mme a fihlela Filipi; a re ho yena: Ntatele! 45Athe Filipi eo e ne e le motho wa Bethsaida, motse wa habo Andrease le Petrose.
46Filipi a fihlela Nathanaele, a re ho yena: Re fumane eo Moshe a ngodileng taba tsa hae molaong, le baporofeta ba di ngodile; ke Jesu wa Nasaretha, mora Josefa. 47Nathanaele a re ho yena: Na ntho e molemo e ka tswa Nasaretha na? Filipi a re ho yena: Tloo, o bone. 48Jesu a bona Nathanaele a etla ho yena, a mmolela, a re: Bonang Moiseraele wa sebele, eo ho seng mano ho yena. 49Nathanaele a re ho yena: O ntsebela kae? Jesu a araba, a re ho yena: Ke o bone, Filipi a eso ho o bitse, o le tlasa sefate sa feiye. 50Nathanaele a araba, a re ho yena: Rabbi, o Mora wa Modimo, o morena wa Iseraele! 51Jesu a araba, a re ho yena: O dumela kahobane ke o boleletse hore ke o bone tlasa sefate sa feiye; o tla bona tse kgolo ho tseo. 52A ba a re ho yena: Kannetenete ke re ho lona: Ho qala jwale, le ya nne le bone lehodimo le phetlilwe, le mangeloi a Modimo a nyoloha, a ba a theohela hodima Mora motho.


text:
Bosotoma – na ke sebe ho ea ka Bebele?
Pōtso: "Bosotoma – na ke sebe ho ea ka Bebele?"
Karabo: Bebele ha e bue ka ho hlaka ka taba ea ho khotsofatsa litakatso tsa thoabalano ka ho tsoara-tsoara likarolo tsa botona kapa tsa botsehali (bosotoma) kapa hona hore na ketso ena ke sebe kapa che. Ha ho na khanyetso, leha ho le joalo, ea hore liketso tse lebisang ketsong ena, ke liketso tsa sebe. Bosotoma ke qetello ea menahano ea ho lakatsa thoabalano, kapa ho sheba litšoantšo tsa batho ba etsang thoabalano. Ke meleko ena eo ho tšoanetseng hore ho sebetsanoe le eona. Ha libe tsa ho lakatsa thoabalano le ho shebella litšoantšo tsa batho ba etsang thobalano li ka tlohelloa – bothata ba bosotoma bo ka se be taba e kaalo.
Bebele e re bolella hore, ha e le bofebe le litšila tsohle, ho se ke ha boleloa le mabitso a tsona har’a rōna (Ba-Efese 5:3). Ha ho kamoo bosotoma bo ke keng ba e ba e ‘ngoe ea tsena. Mokhoa o motle o ka sebelisoang ho fumana hore na ntho e itseng ke sebe kapa che, e ka ba hore na u ka joetsa batho seo u qetang ho se etsa. Haeba ke ntho e ka u soabisang ha e ka hlahella pōoaneng, ho ka etsahala hore e be ke sebe. Mokhoa o mong e ka ba ho fumana hore na re ka kōpa, ka tieo, Molimo ho re hlohonolofatsa ‘me a sebelise ntho eo sebakeng sa merero ea Hae e metle. Ha ke nahane hore bosotoma ke e ‘ngoe ea lintho tseo motho a ka “ikotlang sefuba” ka eona kapa hona ho leboha, ka tieo, Molimo ka eona.
Bebele e re ruta hore, “Empa leha le e-ja, leha le e-noa, leha le e-tsa ntho efe le efe, etsang tsohle ho tlotlisa Molimo ka tsona.” (I Ba-Korinthe 10:31). Haeba ho na le pelaelonyana tabeng eo u e etsang ea hore na e thabisa Molimo kapa che, ho bohlokoa hore u e tlohella. Ntle le qeea-qeeo, ha e le tabeng ea bosotoma pelaelo e teng. “’Me se seng le se seng se sa etsoeng ka tumelo ke sebe” (Ba-Roma 14:23). Ho latela Bebele, ha ke bone hore na bosotoma bo ka nkoa e tlotlisa Molimo joang. Ho feta moo, re tšoanetse ho hopola hore ‘mele, le meea tsa rōna li lopolotsoe ‘me ke tsa Molimo. “Ana ba le tsebe hobane ‘mele ea lōna ke tempele ea Moea o Halalelang, o leng teng ka ho lōna, oo le o filoeng ke Molimo? Hape ha le ba lōna, hobane le lopolotsoe ka theko. Tlotlisang Molimo ke hona ‘meleng ea lōna le meeeng ea lōna, e leng ea Molimo” (I Ba-Korinthe 6:19-20). ‘Nete ena, e matla e tšoanetse ho re laola hore na re etsa eng le hore na re ea kae ka ‘mele ea rōna. Ho latela sena, ntle le qeea-qeeo, nka re bosotoma ke sebe ho ea ka Bebele. Ha ke lumele hore bosotoma bo thabisa Molimo, hore ho ka thoe ha hona litšila ho eona, kapa hoa lumelleha hore e etsoe ke ‘mele ena e ruoeng ke Molimo.
Khutlela leqepheng la lehae la
Sesotho
Bosotoma – na ke sebe ho ea ka Bebele?


text:
Moelelo oa bophelo ke eng?
Pōtso: "Moelelo oa bophelo ke eng?"
Karabo: Moelelo oa bophelo ke eng? Nka fumana sepheo, katleho, le khotsofalo bophelong joang? Na nka ba le bokhoni ba ho fihlela ntho e ka bang le bohlokoa bo sa feleng? Batho ba bangata ha ba emise ho nahana ka hore na moelelo oa bophelo ke eng. Ba sheba lilemo tse fetileng ‘me ba ipotse hore na hobaneng likamano tsa bona li ileng tsa thuoeha ‘me kahoo ba se ikutloe ha monate le ha ba atlehile ho fihlela tseo ba neng ba lakalitse ho li fihlela. Sebapali sa “baseball” se ileng sa fihlela maemo a holimo papaling eo se ile sa botsoa hore se ne se ka lakatsa hore e be ho ka be ho kile hoa thoe eng ho eena ha a qala ho bapala “baseball”. A arabela a re, “Ekare ho ka be ho ile ha e-ba le motho ea mpolellang hore ha u fihlela maemomg a holimo, ha ho na letho moo.” Bongata ba lintho tseo re li lelekisang bophelong mona li bontša ho hloka thuso ha tsona kamora ho senya nako e telele re li lelekise.
Bophelong mona, batho ba lelekisa lintho tse ngata, ka khōpōlo ea hore ba tla fumana moelelo ho tsona. Lintho tsena li kenyelletsa: katleho khoebong, leruo, likamano tse ntle, thoabalano, boithabiso, ho etsa hantle ho ba bang, le tse ling. Batho ba boletse hore ha ba ntse ba atleha linthong tsena tsa bona ho ne ho ntse ho utloahala ho se khotsofale tlaase botebong ba pelo—maikutlo a ho se khotsofale a neng a utloahala ho se ntho e ka a felisang.
Mongoli oa buka ea Moeklesia o tiisa taba ena ha a re, “Ke lefeela! Ke lefeela!...Sohle ke lefeela! Ntho e ‘ngoe le e ‘ngoe ha e na moelelo.” O ne a ena le borui bo sa lekanngoeng, bohlale bo fetang ba batho ba mehleng ea hae kapa ba mehleng ea rōna, basali ba baloang ka makholo-kholo, liqhobosheane, le masimo a neng a kenya mōna mebusong e meng, lijo le veini tse hlabosehang, a boetse a ena le mofuta o mong le o mong oa boithabiso. O ile a re ka nako e ‘ngoe, ntho e ‘ngoe le e ‘ngoe eo pelo ea hae e neng e e batla o ne a e lelekisa. Empa o hlalositse “bophelo tlasa letsatsi” (bophelo bo pheloang joalo kaha e ka ke feela tse bonoang ka mahlo le tseo re fetang hara tsona tse ka pheleloang) e le lefeela! Hobaneng ho nang le ho se khotsofale hoo? Lebaka ke hobane Molimo a re entse sebakeng sa ntho e ‘ngoe e fetang eo re ka e fumanang mona, hona joale. Salomone a re ho Molimo, “O bile o beile lefatše lohle pel’a bona hore ba lemohe litaba tsa lona…” Lipelong tsa rōna rea elelloa hore seo re se phelang “joale” ha se sohle seo re se phelelang.
Ho Genese, e leng buka ea pele ea Bebele, re fumana hore Molimo o bopile batho ka ho tšoana le eena (Genese 1:26). Hona ho bolela hore re tšoana le Molimo ho feta eng kapa eng (ntho e ‘ngoe e phelang). Re elelloa hape hore pele motho a ka etsa sebe ‘me thohako e tla lefatšeng, tse latelang e ne e le ‘nete: (1) Molimo o entse motho e le sebopuoa se nang le likamano (Genese 2:18-25); (2) Molimo a fa motho boikarabello (Genese 2:15); (3) Molimo a ba le kopano le Motho (Genese 3:8); ‘me (4) Molimo a nea motho matla a ho busa holim’a lefatše (Genese 1:26). Moelelo oa tsena tsohle ke o feng? Ke lumela hore Molimo o ne a rerile hore tsena tsohle li tle li eketse khotsofalo ea rōna bophelong, empa tsena tsohle (haholo kopano ea Molimo le motho) li sentsoe haholo ke ho oela ha motho sebeng le thohako e oetseng lefatše (Genese 3).
Ho Tšenolo, e leng buka ea ho qetela ea Bebele, qetellong ea liketsahalo tsa mehleng ea bofelo, Molimo o senola hore o tla felisa lefatše lena la joale le maholimo joalo kaha re a tseba, ‘me a tlise maemo a ka ho sa feleng ka ho etsa leholimo le lecha le lefatše le lecha. Ka nako eo, O tla khutlisetsa kopano ea hae le batho ba pholositsoeng malulong a nepahetseng. Ba bang ba batho ba tla be ba se ba ahlotsoe ‘me ba se ba akhetsoe Letšeng la Mollo (Tšenolo 20:11-15). ‘Me thohako ea sebe e tla felisoa; ha ho sa tla hlola ho eba le sebe, masoabi, bokulo, lefu, bohlōkō, le tse ling tse mpe (Tšenolo 21:4). ‘Me balumeli ba tla ja lefa la lintho tsohle; Molimo o tla lula le bona, ‘me e tla ba bara ba hae (Tšenolo 21:7). Joale re tla be re khutletse kopanong eo Molimo a re entseng hore re be le eona le eena; motho o entse sebe, ‘me a senya kopano eo; Molimo o khutlisetsa kopano eo ka botlalo boemong ba bophelo bo sa feleng le bao Molimo a boneng ba lokeloa ke ho ba le eona le eena. Joale, ho phela u lelekisa ntho e tlang hore ha u shoa e u arohanye le Molimo ka ho sa feleng, ho tla be ho se na thuso ea hore e be u kile oa phela! Empa Molimo o entse monyetla oa hore u se be le thabo ea ka ho sa feleng feela (Luka 23:43), empa le hore bophelo bona bo u khotsofatse ‘me bo be le moelelo hape. Joale, thabo ee ea ka ho sa feleng le “leholimo lefatšeng” li fumanoa joang?
MOELELO OA BOPHELO O KHUTLISELITSOE KA JESU KRESTE
Joalo kaha ho boletsoe ka holimo, moelelo oa ‘nete bakeng sa joale le bophelong bo sa feleng o fumanoa ka ho lokisa likamano le Molimo tse neng li senyehile nakong ea Adama le Eva ka ho oela sebeng. Kajeno, likamano tseo li ka atleha feela ka Mora oa hae, Jesu Kreste (Liketso 4:12; Johanne 14:6; Johanne 1:12). Bophelo bo sa feleng bo fumanoa ha motho a fetohela libe tsa hae (ha a sa batla ho tsoela-pele ka tsona empa o batla hore Kreste a mo fetole a mo etse motho ea mocha) ‘me a qala ho tšepa Jesu Kreste e le Mopholosi (sheba pōtso ena “Morero oa pholoso ke eng?” bakeng sa ho utloa haholoanyane ka taba ena ea bohlokoa).
Joale, moelelo oa ‘nete o ka se fumanoe feela ka ho fumana Jesu Kreste e le Mopholosi (le ha seo se thabisa hakalo). Empa, moelelo oa ‘nete oa bophelo o fumanoa ha motho a qala ho sala Kreste morao e le morutuoa oa hae, a ithuta ka eena, a ba le nako le eena Lentsoeng la hae, e leng Bebele, ba bua le eena ka thapelo, ‘me ba tsamaea le eena ka ho ikokobelletsa melao ea hae. Ha ekaba ha u Molumeli (kapa u Molumeli ea mocha) e ka ‘na ea ba u ntse u itjoetsa hore, “Taba tsena ha li nthabise kapa hona ho nkhothatsa!” Empa he, tsoela-pele ho bala. Jesu o entse lipolelo tse latelang:
“Tloong ho ‘na, lōna bohle ba khathetseng, ba imeloang, ‘me ke tla le imolla! Inkeleng joko ea ka, ‘me le ithute ho ‘na; hobane ke mosa le pelo e nolo, ‘me le tla fumanela meea ea lōna phomolo. Hobane joko ea ka e chatsi, le phahlo ea ka ha e na boima” Mattheu 11:28-30). “’Na, ke tlile hore li be le bophelo, li bo bone ka ho fetisisa” (Johanne 10:10b). “Eaba Jesu o re ho barutuoa ba hae: Ekare ha motho a rata ho ntatela, a ke a itele, a ipelese sefapano sa hae, ‘me a ntšale morao. Hobane e mong le e mong ea ratang ho boloka bophelo ba hae, o tla timelloa ke jona; empa e mong le e mong ea timelloang ke bophelo ba hae ka baka la ka, o tla bo fumana” (Mattheu 16:24-25). “U ikhahlisetse ho Jehova, ‘me o tla u nea se batloang ke pelo ea hao” (Pesaleme ea 37:4).
Se boleloang ke litemana tsena ke hore re na le khetho. Re ka tsoela-pele ho batla ho laola maphelo a rōna (e be re qetella ka ho phela bophelo bo se nang thuso) kapa re khethe ho sala morao Molimo le takatso ea hae ka maphelo a rōna ka pelo eohle (e leng se tlang ho etsa hore re phele bophelo ka botlalo, ‘me re neoe tse batloang ke lipelo tsa rōna, ‘me re fumane khotso le khotsofalo). Hona, ho tjena hobane ‘Mopi oa rōna a re rata ‘me a re lakaletsa tse ntle (le ha e ka se be bophelo bo bobebe hakalo, empa he bo khotsofatsang).
Ha ke koala, ke rata ho bua ka setšoantšo seo ke se kalimileng ho tsoa ho motsoalle oa ka oa moruti. Ha ekaba u motšehetsi oa lipapali ‘me u etsa qeto ea ho ea papaling e ‘ngoe e khōlō, u ka lefa hanyenyane ‘me oa lula setulong se batlang se le thokoana le libapali kapa oa lefa haholoanyane ‘me oa shebela libapali haufi. Ho joalo le bophelong ba Bokreste. Ho bona Molimo a etsa lintho HANG HANG ha se hoa Bakreste ba eang kerekeng ka Sontaha feela. Ha baa lefa tefo e lekaneng. Ho bona Molimo a etsa lintho HANG HANG, ke hoa morutuoa oa Jesu eo ka ‘nete a tlohetseng ho lelekisa litakatso tsa hae ‘me a mpa a shebane le morero oa Molimo bophelong. BA lefile tefo e lekaneng (e leng ho ikokobelletsa Jesu le morero oa hae); ba phela bophelo ka botlalo; ‘me ha ba itšabelle, ba ka lebana le metsoalle ea bona, ‘me ba ka lebana le ‘Mopi oa bona ntle le masoabi! Na u lefile tefo e lekaneng? U lakatsa ho etsa joalo? Ha ekaba ho joalo, u ka se hlole u batla moelelo kapa morero oa bophelo hape.
Khutlela leqepheng la lehae la
Sesotho
Moelelo oa bophelo ke eng?


text:
Bebele e re eng ka linyao / ho phatsa?
Pōtso: "Bebele e re eng ka linyao / ho phatsa?"
Karabo: Molao oa Testamente ea Khale o laetse bana ba Iseraele oa re, “le se ka la phatsa ‘mele oa lōna ka baka la mofu, ‘me le se ke la ingola litšoantšo ka lehare. Ke ‘na JEHOVA” (Levitike 19:28). Leha e le mona balumeli ba se tlasa molao oa Testamente ea Khale (Ba-Roma 10:4; Ba-Galata 3:23-25; Ba-Efese 2:15), taba ea hore feela ho ne ho na le molao o khahlanong le ho etsa linyao, e tšoanetse ho etsa hore re ipōtse lipōtso ka tsona. Testamente e Ncha ha e re letho ka hore na molumeli a ka etsa linyao kapa che.
Malebana le linyao le ho phatsa, ho ka nepahala ha re ka ipōtsa hore na re ka kōpa, ka tieo, Molimo ho re hlohonolofatsa ‘me a sebelise ntho eo sebakeng sa merero ea Hae e metle. “Empa leha le e-ja, leha le e-noa, leha le e-tsa ntho efe le efe, etsang tsohle ho tlotlisa Molimo ka tsona.” (I Ba-Korinthe 10:31). Bebele ha e hanyetsane le linyao kapa ho phatsa, feela ha e re fe lebaka la ho lumela hore Molimo a ka rata ha re ba le linyao kapa re phunye.
Taba e ‘ngoe eo re ka e shebang ke boitlhompho. Bebele e re laela ho apara ka boitlhompho (I Timothea 2:9). Ho apara ka boitlhompho ho kenyelletsa ho etsa bonnete ba hore tse lokelang ho koaheloa ke liphahlo, li koahetsoe. Leha ho le joalo, ho apara ka boitlhompho ho bolela ho se etse hore mahlo a batho bohle a be ho uena. Linyao le ho iphunya, ntle le qeea-qeeo, li bitsa mahlo a batho. Kahoo, linyao le ho phunya ha li na boitlhompho.
Seo Bebele e re rutang sona ka lintho tseo e sa reng letho ka tsona ke hore ha ho ena le pelaelo ka tsona hore na li thabisa Molimo kapa che, re se li etse. “’Me se seng le se seng se sa etsoeng ka tumelo ke sebe” (Ba-Roma 14:23). Re tšoanetse ho hopola hore ‘mele, le meea tsa rōna li lopolotsoe ‘me ke tsa Molimo. Leha e le mona, I Ba-Korinthe 6:19-20 e sa bue ka linyao le ho iphunya, ea hlakisa hore na se tšoanetseng ho etsoa ke se feng. “Ana ba le tsebe hobane ‘mele ea lōna ke tempele ea Moea o Halalelang, o leng teng ka ho lōna, oo le o filoeng ke Molimo? Hape ha le ba lōna, hobane le lopolotsoe ka theko. Tlotlisang Molimo ke hona ‘meleng ea lōna le meeeng ea lōna, e leng ea Molimo.” ‘Nete ena, e matla e tšoanetse ho laola hore na re etsa eng le hore na re ea kae ka ‘mele ea rōna. Haeba ‘mele ea rōna ke ea Molimo, re tšoanetse ho etsa bonnete ba hore re fumana “tumello” ea Hae pele re ka e etsa linyao le ho e phunya.
Khutlela leqepheng la lehae la
Sesotho
Bebele e re eng ka linyao / ho phatsa?


text:
Nka ba maemong a nepahetseng le Molimo joang?
Pōtso: "Nka ba maemong a nepahetseng le Molimo joang?"
Karabo: E le ho ka ba maemong nepahetseng le Molimo, re lokela ho tseba ho “fosahetseng.” Karabo ke sebe. “Bohle ba khelohile, ba itšentse hammoho; ha ho ea etsang ha ntle, le ha a le mong,” (Pesaleme ea 14:3). Re bile khahlanong le melao ea Molimo; “joalo ka linku re ne re ea e mong le e mong ka tsela ea hae” (Esaia 53:6).
Litaba tse bōhlōkō ke hore moputso oa sebe ke lefu. “Bonang, meea eohle ke ea ka: moea oa ngoana le oa nta’tae ke ea ka hammoho; moea o etsang sebe ke oona o tla ho shoa” (Ezekiele 18:4). Litaba tse monate ke hore Molimo o lerato o re phehelletse e le ho re tlisetsa pholoho. Jesu o hlakisitse sepheo hore ke, “ho batla le ho pholosa ho timetseng” (Luka 19:10), a ba a phatlalatsa sepheo sa hae se phethahetseng ha a ne a shoa sefapanong, ka mantsoe a reng “ho phethehile!” (Johanne 19:30).
Ho ba le likamano tse nepahetseng le Molimo ho qala ka ho elelloa libe tsa hao. Ho latelang ke ho bolela libe tsa hao ho Molimo (Esaia 57:15) le boitlama ba ho li tlohela, “’me o bolela ka molomo, hore a bolokehe” (Ba-Roma 10:10).
Kōpo ena ea tšoarelo e tšoanetse ho tšehetsoa ke tumelo. Haholo-holo tumelo ea ho re lefu la Jesu le ho tsoha ha hae ha mohlolo, li netefatsa ho re ke Mopholosi oa hao. “Ekare ha u bolela ka molomo oa hao hobane Jesu ke Morena, ‘me u lumela pelong ea hao hobane ke Molimo o mo tsositse bafung, u tla bolokeha” (Ba-Roma 10:9). Litemana tse ling li bua ka tlhokahalo ea tumelo, joaloka Johanne 20:27; Liketso 16:31; Ba-Galata 2:16; 3:11,26; le Ba-Efese 2:8.
Ho ba maemong a nepahetseng le Molimo ke feela hore u ele hloko seo Molimo a u etselitseng sona. O romelletse Mopholosi, o fane ka sehlabelo ho tlosa libe tsa rōna (Johanne 1:29), ‘me o fana ka litšepiso: “’Me e mong le e mong ea tla rapela lebitso la Morena o tla bolokeha” (Liketso 2:21).
Tlhaloso e ntle ea kōpo ea tšoarelo le tšoarelo, e fumaneha setšoantšong sa ngoana ea lehlasoa (Luka 15:11-32). Mora e monyane a qhalanya letlotlo la hae ka ho phela ka bohlola (temana ea 13). Ha a elelloa phoso ea hae, a rera ho khutlela hae (temana ea 18). O ne a hopola hore ha a sa tla bitsoa mora (temana ea 19), empa o ne a le phoso. Ntata’e o ‘nile a mo rata joalo ka mehleng (temana ea 20). Tsohle tsa tšoareloa ‘me ha latela mokete (temana ea 24).
Molimo o motle ho boloka litšepiso tsa hae, ho kenyelletsa le ea ho tšoarela. “Jehova o haufi le ba pelo tse robehileng, o thusa ba meea e tetelitsoeng”. (Pesaleme 34:18).
Ha e ba u batla ho ba le likamano tse nepahetseng le Molimo, mohlala oa thapelo eo u ka e rapelang ke ona. Hopola hore, ho rapela thapelo ena kapa e ‘ngoe feela, ha ho na ho u pholosa. Ke ho tšepa Kreste feela ho ka u pholosang sebeng. Thapelo ena e hlahisa feela tumelo ea hao ho Molimo le ho leboha hore o fana ka pholoho. “Molimo, kea tseba hore ke bile le litšito ho uena, ‘me ke lokeloa ke kotlo. Empa Jesu Kreste o nkile kotlo e neng e ntokela e le hore ka tumelo ho eena ke tšoareloe. Ke fetohela libe tsa ka ‘me ke beha tšepo ea ka ho uena e le hore ke fumane pholoho. Kea u leboha ka mohau oa hao o hlollang le tšoarelo - mpho ea bophelo bo sa feleng! Amen!”
Na u entse qeto ea ho ba le Kreste ka lebaka la seo u se balileng moo? Ha eba ho le joalo, penya ho “Ke amohetse Kreste kajeno.”
Khutlela leqepheng la lehae la
Sesotho
Nka ba maemong a nepahetseng le Molimo joang?


text:
Bebele e re eng ka bootsoa? Na bootsoa ke sebe?
Pōtso: "Bebele e re eng ka bootsoa? Na bootsoa ke sebe?"
Karabo: Bebele e re bolella hore ha monna a roabala le monna e mong joalo kaha a roabala le mosali ke sebe. Ka mokhoa o tšoanang, mosali ha roabala le mosali e mong joalo kaha a roabala le monna ke sebe (Genese 19:1-13; Levitike 18:22; Ba-Roma 1:26-27; I Ba-Korinthe 6:9). Ba-Roma 1:26-27 e re ruta ka mokhoa o hlakileng hore bootsoa ke tholoana ea ho hanyetsa le ho se hlomphe Molimo. Ha motho a ntse a tsoela-pele sebeng ‘me a sa lumele, Bebele e re bolella hore Molimo o “mo tlohella” sebeng se sebe ho feta e le hore a tle a bone ho hloka molemo le tšepo ha bophelo ntle le Molimo. I Ba-Korinthe 6:9 e re liotsoa “bakhopo” ha li na ho rua lefa la ‘muso oa Molimo.
Molimo ha a bōpelle motho le litakatso tsa bootsoa. Bebele e re bolella hore motho o fetoha seotsoa ka lebaka la sebe (Ba-Roma 1:24-27), ‘me e qetelle e le ka boikhethelo ba hae. Motho a ka tsoaloa a ena le menyetla e mengata ea ho ba seotsoa, hantle joalo ka ha motho a tsoaloa a na le mekhoanyana ea ho ba hlaha le ho etsa libe. Sena ha se re motho a ka etsa sebe feela hobane a tsoetsoe a na le takatso ea sona. Haeba motho a tsoetsoe e le motho ea ka halefang ha bobebe, na hoo ho mo fa tokelo ea ho itumella ho halefa? Che ha ho joalo! Ka mokhoa o tšoanang motho a se itumelle ho ba seotsoa.
Le ha ho le joalo, Bebele ha e bolele bootsoa e le sebe se “seholo” ho feta tse ling. Libe tsohle li khahlanong le Molimo. Bootsoa ke e ‘ngoe ea lintho tse ngata tse boletsoeng ho I Ba-Korinthe 6:9-10 tse ka thibelang motho ho kena ‘musong oa Molimo. Ho ea ka Bebele, tšoarelo ea Molimo e ka fumanoa ke seotsoa joalo kaha e ka fumanoa ke sehlola, ea rapelang melingoana, ‘molai, lesholu, le ba bang. Molimo o boetse o tšepisa matla a tlhōlo holim’a sebe, ho kenyelletsa le bootsoa, ho bohle ba tlang ho lumela ho Jesu Kreste bakeng sa pholoho ea bona (I Ba-Korinthe 6:11; II Ba-Korinthe 5:17).
Khutlela leqepheng la lehae la
Sesotho
Bebele e re eng ka bootsoa? Na bootsoa ke sebe?


text:
Nka tseba joang hore, ka ‘nete ke tla fela ke ee leholimong ha ke shoa?
Pōtso: "Nka tseba joang hore, ka ‘nete ke tla fela ke ee leholimong ha ke shoa?"
Karabo: Na u na le bonnete ba hore u na le bophelo bo sa feleng, ‘me ha u shoa u tla ea leholimong? Molimo o rata ha u na le bonnete! Bebele e re, “Ke le ngoletse taba tseo, lōna ba lumelang lebitso la Mora oa Molimo, hore le tle le tsebe hobane le na le bophelo bo sa feleng” (I Johanne 5:13). Ha re nke u se u eme ka pele ho Molimo e be o’a u botsa, o re, “Ke u lumelle eng hore u kene leholimong?” U ne u ka re eng? U ka ‘na ua hloka karabo. Seo u tšoanetseng ho se tseba ke hore Molimo o’a re rata, ‘me o fana ka mokhoa oa hore re be le bonnete ba hore, re tla phela bophelo bo sa feleng kae. Bebele e re: “Hobane Molimo o ratile lefatše hakalo, o bile oa le nea Mora oa oona ea tsoetsoeng a ‘notši; hore e mong le e mong ea lumelang ho eena, a se ke a timela, a mpe a be le bophelo bo sa feleng” (Johanne 3:16).
Taba ea mantlha eo re tšoanetseng ho e utloisisa ke bothata bo re sitisang ho kopana le leholimo. Bothata ke bona – semelo sa rōna sa boetsalibe se re sitisa ho ba le likamano le Molimo. Re baetsalibe ka semelo le ka boikhethelo. “hobane bohle ba sitiloe, ha ba tšoaneloe ke khanya ea Molimo” (Ba-Roma 3:23). Re ka se ipholose. “Hobane le bolokehile ka mohau, ka tumelo; ha ho tsoe ho lōna - ke mpho ea Molimo. Ha se ka mesebetsi, ho tle ho se ke ha e-ba motho ea ithorisang” (Ba-Efese 2:8-9). Re lokeloa ke lefu le lihele. “Hobane moputso oa sebe ke lefu” (Ba-Roma 6:23).
Molimo o’a halalela ebile o lokile ‘me o lokeloa ke ho ahlola sebe; le ha hole joalo o’a re rata ‘me o re file tšoarelo ea sebe sa rōna. Jesu o itse, “Ke ‘na tsela, le ‘nete le bophelo; ha ho motho ea ka tlang ho Ntate, ha e se ka ‘na” (Johanne 14:6). Jesu o re shoetse sefapanong: “Hobane le eena kreste o na a utloisoe bohloko hang ka baka la libe; eena ea lokileng o bolaetsoe bokhopo, hore a tsebe ho re tlisa ho Molimo” (I Petrose 3:18). Jesu o tsohile bafung: “E leng eena ea teletsoeng lefu ka baka la libe tsa rōna, ‘me o tsositsoe ho re bea ba lokileng” (Ba-Roma 4:25).
Ha re khutleleng potsong ea rōna – “Nka tseba joang bonnete ba hore ke tla fela ke ee leholimong ha ke shoa?” Karabo ke – lumela ho Morena Jesu Kreste ‘me u tla pholosoa (Liketso 16:31). “Empa bohle ba le amohetseng, le ba neile tokelo ea ho ba bana ba Molimo, e leng ba lumelang lebitso la lona” (Johanne 1:12). U ka amohela bophelo bo sa feleng e le mpho ea mahala. “Empa neo ea mohau ea Molimo ke bophelo bo sa feleng, ka Jesu Kreste, Morena oa rōna” (Ba-Roma 6:23). U ka phela bophelo bo felletseng ‘me bo ena le moelelo e sa le hona joale. Jesu o itse: “’Na, ke tlile hore li be le bophelo, li bo bone ka ho fetisisa” (Johanne 10:10). U ka phela bophelo bo sa feleng le Jesu leholimong, joalo kaha a tšepisitse: ”’Me etlare ha ke se ke ile, ke le lokiselitse bolulo, ke tla boela ke boee, ke le nkele ho ‘na, hore moo ‘na ke leng teng, le lōna le be teng” (Johanne 14:3).
Ha u batla ho amohela Jesu Kreste e le Mopholosi oa hao, mohlala oa thapelo eo u ka e rapelang ke ona. Hopola hore, ho rapela thapelo ena kapa e ‘ngoe feela, ha ho na ho u pholosa. Ke ho tšepa Kreste feela ho ka u pholosang sebeng. Thapelo ena e hlahisa feela tumelo ea hao ho Molimo le ho leboha hore o fana ka pholoho. “Molimo, kea tseba hore ke bile le litšito ho uena, ‘me ke lokeloa ke kotlo. Empa Jesu Kreste o nkile kotlo e neng e ntokela e le hore ka tumelo ho eena ke tšoareloe. Ke fetohela libe tsa ka ‘me ke beha tšepo ea ka ho uena e le hore ke fumane pholoho. Kea u leboha ka mohau oa hao o hlollang le tšoarelo - mpho ea bophelo bo sa feleng! Amen!”
Na u entse qeto ea ho ba le Kreste ka lebaka la seo u se balileng moo? Ha eba ho le joalo, penya ho “Ke amohetse Kreste kajeno.”
Khutlela leqepheng la lehae la
Sesotho
Nka tseba joang hore, ka ‘nete ke tla fela ke ee leholimong ha ke shoa?


text:
Bebele e re eng ka ho hlala le ho nyala hape?
Pōtso: "Bebele e re eng ka ho hlala le ho nyala hape?"
Karabo: Ntlha ea pele, ho sa tsotellehe hore na motho o e bona joang taba ena ea ho hlala, ho bohlokoa ho hopola mantsoe a Bebele ho tsoa ho Malakia 2:16a: “Hobane ke hloile hlalo, ho bolela Jehova, Molimo oa Iseraele.” Ho ea ka Bebele, morero oa Molimo ke hore lenyalo e be boitlamo ba bophelo bohle. “Ha ho joalo, ha ba sa hlola ba e-ba babeli, empa e le nama e le ‘ngoe feela. Ke moo ke reng: Seo Molimo o se kopantseng hammoho, se se ke sa aroloa ke motho” (Mattheu 19:6). Molimo oa elelloa, leha ho le joalo, hore kaha lenyalo le ama batho ba babeli ba baetsalibe, ho hlala ho tla etsahala. Testamenteng ea Khale, O ile a bea melao e le ho ka tšireletsa litokelo tsa bahlalani, haholo basali (Deuteronoma 24:1-4). Jesu o ile a supa hore melao ena e ne e fanoe ka baka la lipelo tsa batho, e seng hobane e ne e le takatso ea Molimo (Mattheu 19:8).
Taba ea hore ho hlala le ho nyala hape ho lumelletsoe ho latela Bebele e holim’a mantsoe a Jesu ho Mattheu 5:32 le 19:9. Polelo ena “ha e se ka baka la bofebe” ke eona feela ntho e fanang ka tumello ea Molimo ea ho ka hlala le ho nyala hape. Bongata ba litoloko bo utloisisa “polelo ena ea tumello” e bolela “ho feba” nakong eo ho tšepisanoeng lenyalo. Ho latela meetlo ea ba-Juda, monna le mosali ba ne ba nkoa ba nyalane le ha ba ntse ba tšepisane ho nyalana. Bofebe nakong ea ho tšepisana lenyalo e ne e le lebaka feela le neng le lekane hore ho ka hlalanoa.
Leha ho le joalo, lentsoe la se-Gerike le fetoletsoeng lentsoeng lena “bofebe” ke lentsoe le ka bolelang ketso e ‘ngoe le e ‘ngoe feela e litšila e ka amanngoang le thoabalano. Ho ka bolela thoabalano lipakeng tsa batho ba so ka ba kena lenyalong, thoabalano lipakeng tsa motho ea nyetseng le motho ea sa nyalanang le eena, ho kena thoabalanong e le ho ka fumana chelete, le tse ling. Mohlomong Jesu o re ho hlala ho ka lumelloa haeba ho ile ha e ba le ketso e litšila e ka amanngoang le thoabalano. Thoabalano ke ntho e matla ea kopano ea lenyalo “’me e tla ba nama e le ‘ngoe” (Genese 2:24; Mattheu 19:5; Ba-Efese 5:31). Kahoo, ho roba kopano eo ka ho ba le thoabalano kantle ho lenyalo e ka ba lebaka le amohelehang la ho hlala. Haeba ho joalo, Jesu serapeng sena, o nahanne ka hore ho tla ba le ho nyala hape. Polelo “nyala e mong” (Mattheu 19:9) e bontša hore ho hlala le ho nyala hape ho lumelletsoe ha feela ho ile ha eba le bofebe. Ho tlameha ho hlaka hore ke feela ea sa kang a feba ea lumelletsoeng ho ka nyala. Leha e sa boleloa litabeng tseo, ho nyala hape ke mohau oa Molimo ho eo ea foselitsoeng, e seng ea entseng phoso. Ho ka etsahala hore motho eo ea entseng phoso a lumelloe ho ka nyala – empa taba eo ha e rutoe serapeng sena.
Ba bang ba utloisisa I Ba-Korinthe 7:15 e le “tumello” e ‘ngoe, e lumellang ho nyala hape ha eba ea sa lumelang ho Jesu a hlala molumeli. Leha ho le joalo, serapa sena ha se bolele ho nyala hape, e mpa se re feela molumeli ha a tlamelloa ho tsoela-pele lenyalong haeba molekane oa hae, ea sa lumelang ho Jesu, a batla ho tsoa lenyalong leo. Ba bang ba re tlhekefetso (ea molekane kapa ngoana) ke mabaka a lekaneng hore ho ka hlaloa leha li sa boleloa Bebeleng. Leha ho le joalo, ha se bohlale ho hakanya Lentsoe la Molimo.
Nakong e ‘ngoe, se lahlehang ha ho ngangisanoa ka polelo ena ea tumello, ke hore na “bofebe” bo bolela eng, sena e mpa e le monyetla oa ho hlala, e seng tlhokahalo ea tlhalano. Leha bofebe bo ka etsoa, banyalani, ka mohau oa Molimo, ba ka ithuta ho tšoarela ‘me ba qala ho aha bocha lenyalo la bona. Molimo o re tšoaretse ho tse ngata. Re ka nka mohlala oo oa Hae ‘me ra tšoarelana sebe seo sa bofebe (BA-Efese 4:32). Leha ho le joalo, makhetlong a mangata, u tla fumana hore ea phoso ha a khutle mekhoeng ea hae e litšila ‘me o ntse a tsoela-pele ka bofebe. Ke moo Mattheu 19:9 e ka sebetsang. Bongata bo se bo potlakela ho nyala kamora ho hlala ha ka nako e ‘ngoe Molimo a ne a ka lakatsa hore ba phele ba sa nyala / nyaloa. Molimo ka nako e ‘ngoe o fa motho pitso ea ho se nyale / nyaloe e le hore a tle a shebe Molimo feela (I Ba-Korinthe 7:32-35). Ho nyala hape kamora ho hlala e ka ba khetho maemong a mang, empa hoo ha ho bolele hore ha ho sa na khetho e ‘ngoe.
Ho khathatsa matla ho fumana hore tlhalano e etsahala ka mokhoa o holimo har’a ba ipitsang Bakreste joalo ka har’a ba sa lumelang. Bebele ea hlakisa hore Molimo o hloile hlalo (Malakia 2:16) le hore poelano le tšoarelano li tšoanetse ho ba matšoao a bophelo ba molumeli (Luka 11:4; Ba-Efese 4:32). Leha ho le joalo, Molimo o elelloa hore ho hlala ho tla etsahala, le har’a bana ba Hae. Molumeli ea hlalileng / hlaliloeng le / kapa ea boetseng a nyala / nyaloa a se ke be a utloa e ka Molimo ha a mo rate haholo, leha e ka ba tlhalano ea bona le / kapa ho nyala / nyaloa ha hae ho sa kenyelletsoa temaneng ea tumello ea Mattheu 19:9. Molimo hangata o sebelisa le ho se mamele hoa Mokreste ho fihlela tse molemo.
Khutlela leqepheng la lehae la
Sesotho
Bebele e re eng ka ho hlala le ho nyala hape?


text:
Moralo oa pholoho ke eng?
Pōtso: "Moralo oa pholoho ke eng?"
Karabo: Na u lapile? E seng tlala ea ‘mele, empa na u na le tlala ea ho hong haholo bophelong? Na ho na le ho hong ka hare-hare ho uena ho sitoang ho khotsofatseha? Haeba ho joalo, Jesu ke eena tsela! Jesu o itse, “Ke ‘na bohobe ba bophelo ea tlang ho ‘na a ke ke a lapa, ‘me a ke ke a nyoroa le ka mohla o le mong” (Johanne 6:35).
Na u ferekane? Ha u fumane tsela kapa sepheo bophelong? Na ho bonahala eka ho na le motho ea timmeng mabone ‘me ha u fumane khanya? Haeba ho joalo, Jesu ke eena tsela! Jesu o phatlalalitse, “Ke ‘na leseli la lefatše; ea ntatelang a ke ke a tsamaea lefifing, empa o tla ba le leseli la bophelo” (Johanne 8:12).
Na u ikutloa e ka u koalletsoe kantle ho bophelo? Na u lekile menyako e mengata, ‘me ua fumana ka hare ho sena letho? Na u ntse u batla monyako o isang bophelong bo khotsofatsang? Ha eba ho joalo, Jesu ke eena tsela. Jesu o phatlalalitse a re, “Ke ‘na monyako; ekare ha motho a kena ka ‘na, o tla bolokeha; o tla ‘ne a kene, a ‘ne a tsoe, a bone makhulo” (Johanne 10:9).
Na batho ba bang ba u soabisa kamehla? Na likamano tsa hao li hloka botebo ‘me ha li na tiisetso? Na ekare batho ba bang ba nka monyetla ka uena? Haeba, ho joalo Jesu ke eena tsela! Jesu o itse, “Ke ‘na molisa ea molemo; molisa ea molemo o beela linku bophelo ba hae…Ke ‘na molisa ea molemo, ke tseba linku tsa ka le linku tsa ka lia ntseba” (Johanne 10:11,14).
Na u tšoenngoa ke hore na ho etsahala eng kamor’a bophelo boo? Na u khathetse ke ho phelela lintho tse bolang kapa tse bang mafome? Na ka nako tse ling u belaetsoa ke ho re na bophelo bo na le moelelo? Na u batla ho phela kamor’a lefu? Ha eba ho joalo, Jesu ke eena karabo! Jesu a phatlalalitse, “Ke ‘na tsoho le bophelo; ea lumelang ho ‘na leha a shoele, o tla phela. E mong le e mong ea phelang, ‘me a lumetse ho ‘na, a ke ke a shoa” (Johanne 11:25-26).
Tsela ke e feng? ‘Nete ke e feng? Bophelo ke bo feng? Jesu a araba, “Ke ‘na tsela, le ‘nete, le bophelo; ha ho motho ea ka tllang ho Ntate, ha e se ka ‘na” (Johanne 14:6).
Tlala eo u e utloang ke ea moea, ‘me e ka khotsofatsoa feela ke Jesu. Jesu ke eena feela ea ka tlosang lefifi. Jesu ke monyako o isang bophelong bo khotsofatsang. Jesu ke molisa le motsoalle eo e sa leng u mo batla. Jesu ke bophelo – lefatšeng lena, le le tlang ho tla. Jesu ke tsela ea pholoho.
Lebaka le etsang hore u ikutloe u lapile, lebaka le etsang hore ho bonahale e ka u lahlehile lefifing, lebaka leo u sa fumaneng moelelo bophelong, ke la hore o arohane le Molimo. Bebele e re bolella hore bohle re sitetsoe Molimo, ‘me ka hona re arohantsoe le Molimo (Moeklesia 7:20; Ba-Roma 3:23). Sekheo seo u se utloang pelong ea hao ke sa Molimo ea sieo bophelong ba hao. Re bopetsoe ho ba le likamano le Molimo. Ka lebaka la sebe, re arohane le likamano tseo. Ka ho fetisisa, sebe sa rōna se tla etsa hore re arohane le Molimo ka ho sa feleng, bophelong bona le bo tlang (Ba-Roma 6:23; Johanne 3:36).
Bothata boo, bo ka felisoa joang? Jesu ke tsela! Jesu o nkile sebe sa rōna (2 Ba-Korinthe 5:21). Jesu o shoele sebakeng sa rōna (Ba-Roma 5:8), a nka kahlolo e re lokelang. Matsatsi a mararo kamora moo, a tsoha bafung, a pakahatsa tlhōlo ea hae holim’a sebe le lefu (Ba-Roma 6:4-5). Hobaneng ha a entse see? Jesu o arabile potso eo ka boeena, “Ha ho motho ea nang le lerato le fetang la ea tellang metsoalle ea hae bophelo ba hae” (Johanne 15:13). Jesu o re shoetse hore re phele. Ha re bea tumelo ea rōna ho Jesu, re tšepa hore ho shoa ha hae e bile tefo ea libe tsa rōna – libe tsohle tsa rōna li tšoaretsoe le ho hlatsuoa. ‘Me tlala ea rōna ea moea e tla khotsofatsoa. Mabone a tla bonesoa. Re tla fumana monyako o isang bophelong bo khotsofatsang. Re tla tseba motsoalle oa ‘nete le molisa ea molemo. Re tla tseba hore re tla fumana bophelo kamora lefu – bophelo ba ho tsohela leholimong le ho ba le Jesu ka ho sa feleng.
“Hobane Molimo o ratile lefatše hakalo, o bile oa le nea Mora oa oona ea tsoetsoeng a ‘notši; hore e mong le e mong ea lumelang ho eena, a se ke a timela, a mpe a be le bophelo bo sa feleng” (Johanne 3:16).
Na u entse qeto ea ho ba le Kreste ka lebaka la seo u se balileng moo? Ha eba ho le joalo, penya ho “Ke amohetse Kreste kajeno.”
Khutlela leqepheng la lehae la
Sesotho
Moralo oa pholoho ke eng?


text:
Ke sa tsoa amohela Morena Jesu…ho latela eng?
Ke sa tsoa amohela Morena Jesu…ho latela eng?
Re thaba le uena! U entse qeto e fetolang bophelo! Ka mohlomong potso ea hao e re, “Ho latela eng? Nka qala leeto lee la ka le Molimo joang?” Mehato e mehlano e latelang, e tla u fa tsela e tsoang Bebeleng eo u tlang ho e latela. Ha u ka ba le lipotso ka hare ho leeto lena la hao, ka kōpo hle, kopana le rōna ho: www.GotQuestions.org/Sesotho.
1. Etsa bonnete ba hore u utloisisa pholoho.
I Johanne 5:13 e re bolella hore, “Ke le ngoletse taba tseo, lōna ba lumelang lebitso la Mora oa Molimo, hore le tle le tsebe hobane le na le bophelo bo sa feleng.” Molimo o batla hore re be le tšepo e tiileng ea ho tseba hore re pholositsoe. Ka bokhutšoanyane, ha re ke re shebe lintlha tsa bohlokoa tsa pholoho:
a) Re setiloe. Bohle re entse lintho tse sa thabiseng ho Molimo (Ba-Roma 3:23).
b) Ka lebake la litšito tsa rōna, re lokeloa ke kotlo ea bophelo bo sa feleng re arohane le Molimo (Ba-Roma 6:23),
c) Morena Jesu o shoele sefapanong a lefella kotlo eo sebakeng sa libe tsa rōna (Ba-Roma 5:8; II Ba-Korinthe 5:21). Morena Jesu o shoele sebakeng sa rōna, a nka kotlo e neng e re tšoanese. Tsoho ea hae e pakahalitse hore lefu la hae le khonne ho lefella libe tsa rōna.
d) Molimo o fana ka tšoarelo le pholoho ho ba behileng tumelo ea bona ho Jesu- ba tšepa lefu la hae hore le bile tefo ea litšito tsa rōna (Johanne 3:16; Ba-Roma 5:1; Ba-Roma 8:1).
Hona ke molaetsa oa pholoho! Ha eba u behile tumelo ea hao ho Jesu Kreste e le Mopholosi, u pholositsoe! Litšito tsa hao li lebetsoe ‘me Molimo o tšepisa ho ba le uena ka mehla eohle (Ba-Roma 8:38-39; Mattheu 28:20). Hopola hore, pholoho ea hao e na le tiisetso e sa fetoheng ho Jesu Kreste (Johanne 10:28-29). Ha eba u behile tšepo ea hao ho Morena Jesu feela, e le Mopholosi oa hao, u ka ba le boitšepo bo feletseng hore u tla phela bophelo bo sa feleng leholimong le Morena Molimo!
2. Fumana kereke e rutang Bebele.
U se nke kereke e le moaho. Kereke ke batho. Ho bohlokoa ho ba lumelang ho Jesu Kreste ho ba le likopano tsa Balumeli. Likopano tsa Balumeli ke tse ling tsa mantlha kerekeng. Joalo kaha u se u behile tumelo ea hao ho Jesu Kreste, re u khothatsa ka matla hore u fumane kereke e lumelang Bebeleng sebakeng sa heno ‘me u itlhahise ho Moruti. Etsa hore a tsebe ka tumelo ea hao ho Jesu Kreste, e ncha.
Morero oa bobeli oa kereke ke ho ruta Bebele. U tla ithuta ka ho phela ka melao ea Molimo. Ho utloisisa Bebele ho bohlokoa haholo ho pheleng bophelo ba Bolumeli bo matla bo bile bo atlehile! II Timothea 3:16-17 e re, “Lengolo lohle le bululetsoeng ke Moea oa Molimo, le na le molemo oa ho ruta, oa ho kholisa, oa ho laea, le oa ho holisa ka khōlo ea ho lōka; motho oa Molimo a tle a phethehe, ‘me a rutehele ruri mosebetsing eohle e molemo.”
Morero oa boraro oa kereke ke ho khumamela Molimo. Ho khumamela Molimo ke ho leboha Molimo ka tseo a li entseng! Molimo o re pholositse. Molimo o’a re rata. Molimo o’a re fa. Molimo o’a re tataisa. Re ka sitoa ke eng ho mo leboha? Molimo o’a halalela, o lokile, o lerato, o mosa, hape o tletse ka mohau. Tšenolo 4:11 e re, “Morena, U loketsoe ke ho neoa khanya, le hlompho, le matla; hobane u hlolile lintho kaofela, ‘me ke ka ho rata ha hao li leng teng, li bileng li bōpiloe.”
3. Iphe nako ea ho tsepamisa maikutlo a hao ho Molimo, letsatsi ka leng.
Ho bohlokoa ho ba le nako ea ho tsepamisa maikutlo a hao ho Molimo. Batho ba bang ba re ena ke “nako ea boikhutso”, “lekunutung le Morena” ha ba bang ba e bitsa “nako ea ho ipeha ho Molimo,” lebaka ke hobane re itlhahisa le ho ipeha taolong ea Molimo. Batho ba bang ba rata ho ba le nako ena hoseng, ha ba bang ba e thabela ha e le mantsiboea. Ha ho bohlokoa hore na u bitsa nako ena eng, le hore na e ba neng. Ho bohlokoa ke hore na u ba le nako le Molimo khafetsa. Ke liketsahalo li feng tse etsang kopano ea hao le Molimo?
a) Thapelo. Thapelo e bolela feela ho bua le Molimo. U bue le Molimo ka lintho tse u amang le mathata a hao. Kōpa Molimo ho araba litlhoko tsa hao. Bolella Molimo kamoo u mo ratang kateng le kamoo u ananelang tsohle tseo a u etselitseng tsona. Ke seo thapelo e leng sona.
b) Ho bala Bebele. Ho ekeletsa thuto ea Bebele eo u e fumaneng kerekeng, sekolong sa sontaha, le likopanong tse ling- u hloka ho ipalla Bebele. Bebele e na le sohle seo u hlokang ho se tseba e le hore u phele bophelo bo atlehileng ba Bolumeli. E na le tataiso ea Molimo sebakeng sa ho etsa liqeto tse nepahetseng, ho tseba sepheo sa Molimo, mokhoa oa ho hola moeeng. Bebele ke buka ea melaoana ea Molimo e re thusang ho phela maphelo a rōna ka tsela e thabisang Molimo le e re khotsofatsang.
4. Ntlafatsa likamano le batho ba tlang ho u thusa ho hola moeeng.
I Ba-Korinthe15:33 e re bolella hore, “Le se ke la lahleha: litloelano tse mpe li bolisa mekhoa e metle.” Bebele e tletse litlhokomeliso tsa hore na batho ba “babe” ba ka re khelosa joang. Ho ba le batho ba etsang liketso tsa sebe, ho ka re beha tekong ‘me ra ba ra iphumana re entse liketso tseo tsa bona. Semelo sa bao re bang le bona khafetsa se ka re tšoaetsa. Ke kahoo ho leng molemo ho ba har’a batho ba ratang Molimo ‘me ba ikitlahelitse ho eena re tle re fumane tšoaetso ea bona.
Leka ho fumana motsoalle kapa e ‘meli, mohlomong ho tsoa hona kerekeng ea hao, ba ka khonang ho u thusa le ho u khothatsa (Ba-Heberu 3:13; 10:24). Kōpa metsoalle ea hao ho bona hore ha u fose nako ea hao ea “lekunutung le Morena”, tseo u Ii etsang, le tsela ea hao le Molimo. Ba botse hore na u ka etsa joalo le ho bona na. Hona ha ho bolele hore u tlameha ho tlohella metsoalle ea hao eohle e sa tsebeng Jesu e le mopholosi. Tsoela-pele ho ba motsoalle oa bona ‘me u ‘ne u ba rate. Feela etsa hore ba tsebe hore Jesu o fetotse bophelo ba hao ‘me u ka se etse lintho tseo u neng u tloaetse ho li etsa. Kōpa Molimo ho u fa menyetla ea ho ba joetsa ka Jesu.
5. Kolobetsoa.
Batho ba bangata ha ba utloisisi kolobetso. Lentsoe “kolobetso” le bolela ho koaheloa ke metsi. Kolobetso ke mokhoa oa Bebeleng oa ho bolela phatlalatso ea tumelo ea hao e ncha ho Kreste le boitlamo ba ho mo sala morao. Ketso ea ho koaheloa ke metsi e bolela hore re patiloe ‘moho le Kreste. Ketso ea ho tsoa ka har’a metsi e fana ka setšoantšo sa Kreste ha a tsōha bafung. Kolobetso e u amahanya le lefu la Jesu, ho patoa ha hae, le ho tsoha ha hae (Ba-Roma 6:3-4).
Kolobetso ha se eona e u pholosang. Kolobetso ha e hlatsoe litšito tsa hao. Kolobetso ke mohato oa boikokobetso, ho bolela phatlalatsa tumelo ea hao ho Kreste e le ho ka fumana pholoho. Kolobetso e bohlokoa kaha e le mohato oa boikokobetso- ho bolela phatlalatsa tumelo ea hao ho Kreste le boitlamo ba hao ho eena. Ha u se u hloka ho kolobetsoa, u bue lemoruti.
Khutlela leqepheng la lehae la Sesotho
Ke sa tsoa amohela Morena Jesu…ho latela eng?


text:
Na ka ‘nete Bebele ke lentsoe la Molimo?
Pōtso: "Na ka ‘nete Bebele ke lentsoe la Molimo?"
Karabo: Karabo ea rōna pōtsong ena ha e na ho bontša feela kamoo re utloisisang Bebele kateng le bohlokoa ba eona maphelong a rōna, empa e tla ba le tšusumetso e sa feleng maphelong a rōna. Haeba Bebele e le Lentsoe la Molimo, re tlameha ho e hlokomela, re ithute eona, re e hlomphe, ‘me re qetelle ka ho e tšepa. Haeba Bebele e le lentsoe la Molimo, ho e nena ho bolela ho nena Molimo, Eena ka sebele.
Taba ea hore Molimo o re file Bebele ke bopaki le tlhaloso ea lerato la hae ho rōna. Lentsoe “pholoho” le bolela feela hore Molimo o bolelletse motho seo a leng sona le hore na a ka ba le likamano tse napahetseng joang le Eena. Tsena ke lintho tseo re ka beng re sa li tseba ha ene eba Molimo a ne a sa ka a li senola ho rōna ka Bebeleng. Le ha tšenolo ea Molimo ka Bebeleng e ile ea ‘na ea fanoa nakong e ka fetang lilemo tse 1500, e sa le e ntse e ena le sohle seo motho a se hlokang ho tseba ka Molimo e le hore re be le likamano tse nepahetseng le Eena. Haeba ka ‘nete Bebele ke lentsoe la Molimo, ho bolela hore ke matla a ka holimo-limo litabeng tsa tumelo, le litloelo tsa bolumeli, le boitšoaro.
Pōtso eo re tšoanetseng ho ipōtsa eona ke hore na re ka tseba joang hore Bebele ke lentsoe la Molimo e seng buka feela? Ke eng e ikhethileng ka Bebele ‘me e etsang hore e fapane le libuka tsa litumelo tse ling tse ngotsoeng? Na ho na le bopaki bo netefatsang hore Bebele ke lentsoe la Molimo? Tsena ke mofuta oa lipōtso tse tšoanetseng ho shejoa ha e-ba re hloka ho hlahloba ka botebo taba ea hore Bebele ke lentsoe la Molimo le senotsoeng ka bokhabane ‘me le lekane bakeng sa tumelo le ho etsa ka lona.
Ha ho na pelaelo ea hore Bebele e ipolela e le lentsoe la Molimo. Sena se bonahala ka mokhoa o hlakileng litemaneng tse kang II Timothea 3:15-17, e reng, “…etsoe le bonyenyaneng ba hao u hlile oa tseba Mangolo a halalelang, a lokelang ho u hlalefisetsa ho bolokeha, ka ho lumela ho Jesu Kreste. Lengolo lohle le bululetsoeng ke Moea oa Molimo, le na le molemo oa ho ruta, oa ho kholisa, oa ho laea, le oa ho hōlisa ka khōlo ea ho loka; motho oa Molimo a tle a phethehe, ‘me a rutehele ruri mesebetsing eohle e molemo.”
E le ho ka arabela lipōtso tsena re tla tlameha ho sheba bopaki bo kahare le bo kantle bo bontšang ka ‘nete hore Bebele ke lentsoe la Molimo. Bopaki bo kahare ke lintho tse kahare ho Bebele ka boeona, tse pakang hore e tsoa mohloling o halalelang. Bopaki ba pele bo kahare ba hore Bebele ke lentsoe la Molimo, bo bonoa bonngoeng ba eona. Le ha e le mona e le mashome a tšeletseng a metso e tšeletseng a libuka tse ngotsoeng lefatšeng, ka lipuo tse fapaneng tse tharo, nakong e ka holimo ho lilemo tse 1500, ke lingoli tse 40 (Ba neng ba hlaha libakeng tse fapaneng), Bebele e setse e le buka e nang le bonngoe ho tloha qalong ho isa qetellong ho se na moo e ikhanyetsang teng. Bonngoe bona bo ikhethile papisong le libuka tse ling ‘me ke bopaki ba mantsoe a tsoang mohloling o halalelang ha Molimo a susumetsa batho ka mokhoa oo ba bileng ba ngola mantsoe a hae.
Bopaki bo bong bo kahare ho Bebele bo bontšang hore ka ‘nete Bebele ke Lentsoe la Molimo bo bonoa boporofeteng bo hlakileng bo maqepheng a Bebele. Bebele e tšetse makholo-kholo a boporofeta bo hlakileng bo buang ka bokamoso ba lichaba ho kenyelletsa le Iseraele, metse e meng e meholo, ho fihla le bokamosong ba batho, le ho tla haa ea neng e tla ba Mesia, Mopholosi eo e seng oa Iseraele feela, empa bohle ba ka lumelang ho eena. Ho fapana le boporofeta bo fumanoang libukeng tsa litumelo tse ling kapa tse entsoeng ke Nostradamus, boporofeta ba Bebele bo hlakile haholo ‘me ha bo e-so ka bo sitoa ho phethahala. Ho na le boporofeta bo ka holimo ho makholo a mararo bo buang ka Jesu Kreste Testamenteng ea Khale feela. Ha bo’a ka ba bolele feela hore na O tla hlahela kae le hore na O tla tsoa lelapeng le feng, empa le hore na O tla shoa joang le hore O tla tsoha ka letsatsi la boraro. Ha ho na mokhoa o hlakileng oa ho hlalosa katleho ea boporofeta bona ntle le hore bo tsoa mohloling o halalelang. Ha ho na buka ea tumelo e ‘ngoe e nang le boporofeta bo hlakileng joalo ka ba Bebele.
Ntlha ea boraro e kahare e pakahatsang hore mohloli oa Bebele ke o halalelang e ka bonoa matleng a eona a khethehileng. Le ha e le mona ntlha ena ea bopaki e sekametse ka lehlakoreng le leng ho feta lintlha tse boletsoeng tse peli, e ntse e le bopaki bo matla ba hore mohloli oa Bebele ke o halalelang. Bebele e na le matla a khethehileng a sa tšoaneng le a buka e ‘ngoe e ka bang e ngotsoe. Matla a na a khethehileng, a bonahala ka mokhoa oo maphelo a mangata a batho a fetotsoeng ke ho bala Bebele. Makhoba a lithethefatsi a thusitsoe ke eona, le ba etsang liketso tsa motabo le ba mofuta oa bona ba pholositsoe ke eona, mahlasoa le ba khathetseng moeeng ba fetotsoe ke eona, litloli tsa molao tse pelo li thata li fetotsoe ke eona, baetsalibe ba khalemeloa ke eona, ‘me lehloeo le fetotsoe lerato ka ho e bala. Bebele e na le matla a hlollang a fetolang ‘me sena se etsahala feela hobane e le lentsoe la ‘nete la Molimo.
Ntle le bopaki bo kahare ba hore ka ‘nete Bebele ke lentsoe la Molimo, ho na le bopaki bo kantle bo supang hore ka ‘nete Bebele ke Lentsoe la Molimo. Bo bong ba bopaki ke pokello ea liketsahalo tsa khale tse fumanoang ka Bebeleng. Hobane Bebele e bua ka botebo liketsahalo tsa khale e ka hlahlojoa e le ho ka netefatsa litaba tsa eona joalo ka lipokello tse ling tsa litaba tsa khale. Ho ‘nile ha e-ba le liteko tsa ho netefatsa Bebele ka ho fuputsa bopaki ba masalla a lintho tsa khale tse pakahatsang hore ho kile ha e-ba le bophelo, le ka lingoloa tsa khale ‘me ka makhetlo ‘ohle li ‘nile tsa pakahatsa ‘nete ea Bebele. ‘Nete ke ho re boithuto ba masalla a lintho tsa khale le pokello ea lingoloa tse tšehetsang Bebele li e etsa hore e be buka ea bohlokoa ho tsoa mehleng ea khale. Taba ea hore Bebele e tšetse liketsahalo tsa khale tse ka netefatsoang, ke sesupo se seholo sa bo ‘nete ba eona ha ho shejoa boithuto ba litumelo, ‘me e thusa ho netefatsa seo e se bolelang sa hore ke Lentsoe la Molimo.
Bopaki bo bong ba kantle ba hore ka ‘nete Bebele ke Lentsoe la Molimo ke boleng ba botho ba lingoli tsa eona. Joalo kaha ho boletsoe, Molimo o sebelisitse batho ba hlahang libakeng tse fapaneng ho re ngolla mantsoe a hae. Ha re ithuta ka bophelo ba batho bana, ha ho na lebaka la ho se lumele hore e ne e le batho ba tšepahalang, hape ba sepheo. Ha re hlahloba maphelo a bona le taba ea hore ba ne ba itelletse ho shoa (hangata e le mafu a sehlōhō) bakeng sa seo ba lumelang ho sona, ho hlaka kapele hore bathonyana bana ba mpang ba tšepahala, ba ne ba fela ba lumela hore Molimo o buile le bona. Batho ba ngotseng Testamente e Ncha le balumeli ba makholo-kholo (I Ba-Korinthe 15:6) ba ne ba tseba bonnete ba molaetsa oa bona kaha ba ne ba bone ba bile ba phetse le Jesu kamora ho tsoha bafung. Ho fetoha ha bona, ka ho bona Kreste ea tsohileng, ho bile le tšusumetso e matla bothong ba bona. Ba ‘nile ba phela ka tšabo, ba ipata, ho fihlela ba itella ho shoella molaetsa oa Molimo oo a ba senoletseng ona. Mokhoa oo ba neng ba phela ka ona le ka moo ba shoeleng ka teng li pakahatsa taba ea hore ka ‘nete Bebele ke Lentsoe la Molimo.
Ntlha ea ho qetela e kantle ea hore ka ‘nete Bebele ke Lentsoe la Molimo, ke ho se timele ha eona. Ka baka la bohlokoa ba eona le ho ipolela ha eona e le lentsoe la Molimo, Bebele e ile ea hlaseloa haholo ‘me ha ba ha e-ba le liteko tse ngata tsa ho e timetsa ho feta libuka tse ling. Ho tloha babuseng ba khale ba Roma, bahatelling ba makomonisi le ba sa lumeleng ba mehleng ea joale, le ba sa tsebeng hantle hore na Molimo o teng kapa che, Bebele e hlotse lira tsa eona ‘me e ntse e le eona buka e phatlalalitsoeng haholo lefatšeng ka bophara, kajeno.
Ha e sa le babelaeli ba nkile Bebele e le buka feela ea lipale tsa khale, empa boithuto ka masalla a lintho tsa khale e le ho netefatsa bophelo ba mehleng eo, bo netefalitse Bebele e le buka ea liketsahalo tsa khale. Lira tsa bontša thuto ea eona e siiloe ke linako, le ha ho le joalo lintlha tsa eona tsa boitšoaro le molao le lithuto tsa eona, li na le litholoana tse monate bathong le meetlong lefatšeng ka bophara. Le joale e ntse e loantšoa ke lithuto tsa mahlale, lithuto tsa kelello, le mekhatlo ea lipolotiki, empa e ntse e setse e tsepame ‘neteng ea eona, e bile e lokela linako tsa mehleng ea joale joalo feela kaha e ntse e lokela linako tsa ha e ne e qala ho ngoloa. Ke buka e fetotseng maphelo a mangata a batho le meetlo nakong ea lilemo tse 2000. Ho sa tsotellehe hore na lira tsa eona li leka ho e loantšoa joang, ho e senya joang, kapa hona ho e nyefola, Bebele e ntse e le matla, e le ‘nete, ‘me le kamora ho loantšoa e ntse e le joalo ka pele. Ho nepahala ha eona ho sa leng ho bolokehile le tlasa liteko tsa ho e silafatsa, ho e loantša, kapa ho e senya, ke bopaki bo hlakileng ba hore e fela ka ‘nete Bebele e le Lentsoe la Molimo. Re se makatsoe ke ha re bona Bebele e ntse e tsoa e sa fetoha ‘me e bolokehile le ha e le mona e loantšoa hakalo. Haholo hobane, Jesu o itse, “Leholimo le lefatše li tla feta, empa lipolelo tsa ka li ke ke tsa feta” (Mareka 13:31). Kamora ho sheba bopaki bona, ka ntle le ho qeea-qeea, motho a ka re, “Ee ka ‘nete Bebele ke Lentsoe la Molimo.”
Khutlela leqepheng la lehae la
Sesotho
Na ka ‘nete Bebele ke lentsoe la Molimo?


text:
Tsela ea Ba-Roma ea pholoho ke eng?
Pōtso: "Tsela ea Ba-Roma ea pholoho ke eng?"
Karabo: Tsela ea Ba-Roma ea pholoho ke mokhoa oa ho bua ka litaba tsa pholoho ho sebelisoa litemana tse tsoang bukeng ea bebele ea Ba-Roma. Ke mokhoa o bobebe empa o matla oa ho hlalosa hore na hobaneng ha re hloka ho pholoha, hore na Molimo o fane ka pholoho joang, re ka amohela pholoho joang, le meputso ea pholoho.
Temana ea pele ea Tsela ea Ba-Roma ea pholoho ke Ba-Roma 3:23, “hobane bohle ba sitiloe, ‘me ha ba tšoaneloe ke khanya ea Molimo” Bohle re sitiloe. Bohle re entse lintho tse sa thabiseng ho Molimo. Ha ho ea se nang sekoli. Ba-Roma 3:10-18 e re fa setšoantso se hlakileng sa hore na sebe se shebahala joang maphelong a rōna. Thuto ea bobeli ea Tsela ea Ba-Roma ea pholoho, Ba-Roma 6:23, e re ruta ka meputso ea sebe – “Hobane moputso oa sebe ke lefu; empa neo ea mohau ea Molimo ke bophelo bo sa feleng, ka Jesu Kreste, Morena oa rōna.” Kahlolo eo re e sebelelitseng sebakeng sa libe tsa rōna ke lefu. E seng feela lefu la nama empa la ka ho sa feleng.
Thuto ea boraro ea tsela ea Ba-Roma ea pholoho e ntšetsa pele moo Ba-Roma 6:23 e qeteletseng teng, “empa neo ea mohau ea Molimo ke bophelo bo sa feleng, ka Jesu Kreste, Morena oa rōna.” Ba-Roma 5:8 e phatlalatsa, “Empa moo Molimo o totisitseng lerato la oona ho rōna teng, ke ka hore, re sa le baetsalibe, Kreste o bile a shoa sebakeng sa rōna.” Jesu Kreste o re shoetse! Lefu la Jesu le lefelletse kotlo ea libe tsa rōna. Tsoho ea Jesu e pakahatsa hore Molimo o amohetse lefu la Jesu e le tefo sebakeng sa libe tsa rōna.
Thuto ea bone ea tsela ea Ba-Roma ea pholoho ke Ba-Roma 10:9, “Ekare ha u bolela ka molomo oa hao hobane Jesu ke Morena, ‘me u lumela pelong ea hao hobane Molimo o mo tsositse bafung, u tla bolokeha” Ka lebaka la ho shoa ha Jesu sebakeng sa rōna, seo re lokelang ho se etsa ke ho lumela ho eena, re tšepile lefu la hae hore ke tefo ea libe tsa rōna – ‘me re tla pholoha! Ba-Roma 10:13 e bolela hape ho re, “Hobane mang le mang ea rapelang lebitso la Morena, o tla bolokeha.” Jesu o shoele ho lefa kotlo sebakeng sa libe tsa rōna ‘me a re lopolla lefung la ka ho sa feleng. Pholoho, tšoarelo ea libe, li’a fumaneha sebakeng sa e mong le e mong ea tlang ho tšepa Jesu Kreste e le Morena le Mopholosi.
Ntlha ea ho qetela ea tsela ea Ba-Roma ea pholoho ke moputso oa pholoho. Ba-Roma 5:1 e na le molaetsa o na o hlollang, “Joale, ha re beiloe ba lokileng ka tumelo, re na le khotso ho Molimo, ka Jesu Kreste, Morena oa rōna” Ka Jesu Kreste re ka ba le likamano tsa khotso le Molimo. Ba-Roma 8:1 e re ruta, “Ha ho le joalo, ha ho sa le tsuo joale leha e le ‘ngoe ho ba leng ho Jesu Kreste” Ka lebaka la ho shoa ha Jesu sebakeng sa rōna, re ke ke ra hlola re ahloleloa libe tsa rōna. Qetellong, re na le tšepiso ea bohlokoa ea Molimo, ho tsoa ho Ba-Roma 8:38-39, “Hobane ke tsebisisa ruri hore, leha e le lefu, leha e le bophelo, leha e le mangeloi, leha e le tse tlang ho tla, leha e le boholimo, leha e le botlase, leha e le sebopuoa se seng, ha ho letho le tla tseba ho re arohanya le lerato la Molimo, le leng ho Jesu Kreste, Morena oa rōna.”
Na u ka lakatsa ho latela tsela ea Ba-Roma ea pholoho? Haeba ho joalo, ho latela thapelo e bobebe eo u ka e rapelang ho Molimo. Ho bolela thapelo ena ke mokhoa oa ho phatlalatsa ho Molimo hore u’a mo tšepa ‘me u itšetlehile ka Jesu Kreste sebakeng sa pholoho ea hao. Mantsoe ona a ke ke a u pholosa. Ke feela tumelo ho Jesu Kreste e ka u fang pholoho! “Molimo, kea tseba hore ke entse sebe khahlanong le uena ‘me ke lokeloa ke kotlo. Empa Jesu Kreste o nkile kotlo e neng e ntokela e le hore ka tumelo ho eena, ke tle ke tšoareloe. Ka thuso ea hao, ke tlohella libe tsa ka ‘me ke beha tšepo ea ka ho uena sebakeng sa pholoho. Kea u leboha ka mohau oa hao o hlollang le tšoarelo - mpho ea bophelo bo sa feleng! Amen!”
Na u entse qeto ea ho ba le Kreste ka lebaka la seo u se balileng moo? Ha eba ho le joalo, penya ho “Ke amohetse Kreste kajeno.”
Khutlela leqepheng la lehae la
Sesotho
Tsela ea Ba-Roma ea pholoho ke eng?


text:
Bebele e ruta eng ka Boraro?
Pōtso: "Bebele e ruta eng ka Boraro?"
Karabo: Ntho e thata haholo ka taba ena ea Boraro (ba Bokreste) ke hore ha ho kamoo e ka hlalosoang ka botlalo kateng. Boraro ke taba e thata hore motho a ka e utloisisa ka botlalo, re tlohella taba ea ho e hlalosa. Boholo ba Molimo ho rōna bo ka se lekanngoe, kahoo re se lebelle hore re ka mo utloisisa ka botlalo. Bebele e ruta hore Ntate ke Molimo, hore Jesu ke Molimo, le hore Moea o Halalelang ke Molimo. Bebele e boetse e re ruta hore ho na le Molimo a le mong. Leha ekaba re ka utloisisa lintlha tse ling ka likamano tsa batho ba fapaneng ba Boraro, qetellong, ke ntho e sa utloisiseheng ho motho. Leha ho le joalo, sena ha se bolele hore ha se ‘nete kapa hore taba ena ha ea thehoa holim’a lithuto tsa Bebele.
U tle u hlokomele, ha u ntse u ithuta thuto ena, hore lentsoe “Boraro” ha lea sebelisoa Bebeleng. Ke lentsoe le sebelisoang ho leka ho hlalosa boemo ba Moilmo ba boraro, ntlha ea hore ho na le batho ba bararo ba ‘moho ba phelang ka ho sa feleng, ba etsang Molimo. U utloisise hore sena HA SE bolele hore ho na le bo Molimo ba bararo. Boraro ke Molimo a le mong ea entsoeng ka batho ba bararo. Ha se phoso ho sebelisa lentsoe “Boraro” leha e le mona le sa fumanehe Bebeleng. Ho ho khutšoanyane ho sebelisa lentsoe “Boraro” ho feta ho re “batho ba bararo ba ‘moho, ba phelang ka ho sa feleng ba etsang Molimo a le mong.” Haeba hona ho u fa bothata, a ko shebe taba ena: lentsoe ntate moholo ha ho moo le sebelisitsoeng teng ka Bebeleng. Leha re tseba hore ho ne ho ena le bo-ntate moholo ka Bebeleng. Abrahama ene e le ntate moholo oa Jakobo. Kahoo u se ke be ua itšoarella ka lentsoe “Boraro.” Se tšoanetseng ho ba bohlokoa ke hore se BOLELOANG ke lentsoe “Boraro” se teng ka Bebeleng. Ha e le mona re se re qetile ka selelekela, re tla fana ka litemana tsa Bebeleng ha re bua ka Boraro.
1) Ho na le Molimo a le mong: Deuteronoma 6:4; I Ba-Korinthe 8:4; Ba-Galata 3:20; I Timothea 2:5.
2) Boraro bo entsoe ka Batho ba bararo: Genese 1:1; 1:26; 3:22; 11:7; Esaia 6:8; 48:16; 61:1; Mattheu 3:16-17; 28:19; II Ba-Korinthe 13:14. liratsoaneng tsa Testamente ea Khale, tsebo ea se-Heberu e bohlokoa. Ho Genese 1:1 lereo le bongateng “Elohim” le sebelisitsoe. Ho Genese 1:26; 3:22; 11:7 le Esaia 6:8 seemeli-tu se bongateng “rōna” se sebelisitsoe. Taba ea hore Elohim le rōna li bolela bongata bo fetang bobeli E KA SE HANYETSOE. Ka Sekhooa, ho na le boemo ba bonngoe le ba bobeli feela. Ka se-Heberu ho na le boemo ba bonngoe, bobeli le bongata. Boemo ba bobeli bo sebelisoa linthong tse tlang ka bobeli joalo ka mahlo, litsebe, le matsoho. Lentsoe “Elohim” le seemeli-tu “rōna” li bangateng – ‘me hona ho bolela bongata bo fetang bobeli – ‘me e tšoanetse ea be e bolela boraro kapa ho feta (Ntate, Mora, Moea o Halalelang).
Ho Esaia 48:16 le 61:1, Mora o bua a ntse a ikamahanya le Ntate le Moea o Halalelang. Bapisa Esaia 61:1 le Luka 4:14-19 e le hore u bone hore ke Mora ea buang. Mattheu 3:16-17 e hlalosoa ketsahalo ea kolobetso ea Jesu. Seo re se boneng mona ke Molimo Moea o Halalelang a theohela holim’a Molimo Mora ha Molimo Ntate a phatlalatsa thabo ea Hae ka Mora. Mattheu 28:19 le II Ba-Korinthe 13:14 ke mehlala ea Batho ba ikemetseng ba etsang Boraro.
3) Litho tsa Boraro li khetholohile se seng ho se seng, liratsoaneng tse ngata: Testamenteng ea Khale, “MORENA” e khetholohile ho “Morena” (Genese 19:24; Hosea 1:4). “MORENA” o na le “Mora” (Pesaleme ea 2:7,12; Liproverbia 30:2-4). Moea o khethollotsoe ho “MORENA” (Numere 27:18) le ho tsoa ho “Molimo” (Pesaleme ea 51:10-12). Molimo Mora o khethollotsoe ho Molimo Ntate (Pesaleme ea 45:6-7; Ba-Heberu 1:8-9). Testamenteng e Ncha, Johanne 14:16-17 ke moo Jesu a buang le Ntate ka ho romella Moemeli, e leng Moea o Halalelang. Sena se bontša hantle hore o ne a sa ikuke e le Ntate kapa Moea o Halalelang. Sheba hape makhetlong a mang Evangeling moo Jesu a neng a bua le Molimo. Na o ne a bua a le mong? Che. O ne a bua le motho e mong Borarong – e leng Ntate.
Khutlela leqepheng la lehae la
Sesotho
Bebele e ruta eng ka Boraro?


text:
Neo ea ho bua ka maleme ke eng? Na neo ea ho bua ka maleme ke ntho ea mehleng ea joale?
Pōtso: "Neo ea ho bua ka maleme ke eng? Na neo ea ho bua ka maleme ke ntho ea mehleng ea joale?"
Karabo: Lekhetlo la pele la ho bua ka maleme e ne e le ka letsatsi la Pentekonta ho liketso 2:1-4. Baapostola ba ile ba tsoa ho ea ruta Evangeli ho matšoele, ba bua le bona ka lipuo tsa bona, “ba-Kreta, le ba Arabia, kaofela ha rōna re ba utloa joang ba bolela limakatso tsa Molimo ka puo tsa rōna!” (Liketso 2:11). Lentsoe la se-Gerike le fetoletsoeng ho “maleme” le bolela “lipuo.” Kahoo, neo ea maleme ke ho bua ka puo eo motho ea buang a sa e tsebeng e le hore a rute ea utloang puo eo. Ho I Ba-Korinthe ho tloha ka khaolo ea 12-14, moo Pauluse a buang ka limpho tsa mohlolo, o re, “’Me joale, banab’eso, ha ke be nka tla ho lōna ke bua lipuo, le ne le ka fihlela molemo ofe, ha ke sa bue le lōna ka taba ea tšenolo, leha e le ka ea bohlale, leha e le ka ea boporofeta, leha e le ka ea thuto?” (I Ba-Korinthe 14:6). Ho ea ka Moapostola Pauluse, ‘me a lumellana le kamoo ho hlalositsoeng maleme kateng ho Liketso, ho bua ka maleme ho molemo ho ea utloang molaetsa oa Molimo ka puo ea hae, empa ha ho bohlokoa ho batho ba bang – ntle le ha a ka fetoleloa puong ea batho ba bang.
Motho ea nang le neo ea ho fetola maleme (I Ba-Korinthe 12:30) a ka utloisisa seo ea neng a bua ka maleme a neng a se bolela leha a ne a sa tsebe puo eo e neng e buua. Ea nang le neo ea ho fetola o tla bolella batho ba bang, e le hore bohle ba utloe. “Ka baka leo, ke re: Ea buang ka puo a rapele hore a tsebe ho fetola” (I Ba-Korinthe 14:13). Qeto ea Pauluse malebana le maleme a sa fetoloang e matla, “Empa kerekeng nka rata ho bolela mantsoe a le mahlano feela ka kelello, ke tle ke rute ba bang le bona, ho fetisa mantsoe a likete tse leshome ka puo” (I Ba-Korinthe 14:19).
Na neo ea maleme ke ntho ea mehleng ea kajeno? I Ba-Korinthe 13:8 e bolela ha neo ea maleme e fela, leha e kopanya ho fela hona le ho fihla ha “phetheho” ho I Ba-Korinthe 13:10. Ba bang ba supa hore phapano ea puo ka boporofeta le tsebo tse “felang” le maleme “ha a fela,” e le bopaki ba hore maleme a fela pele ho ho fihla ha “phetheho.” Leha e ka ba ho joalo, sena ha se bonahale ka ho hlaka serapeng sena. Ba bang ba bua ka litemana tse kang Esaia 28:11 le Joele 2:28-29 e le bopaki ba hore ho bua ka malemo e ne e le pontšo ea ho tla ha kahlolo ea Molimo. I Ba-Korinthe 14:22 e hlalosa maleme e le “pontšo ho ba sa lumelang.” Ho ea ka litaba tsena, neo ea maleme e ne e le tlhokomeliso ho ba-Juda ea hore Molimo o ne a ilo ahlola Iseraele hobane ba ile ba se ke ba nka Jesu joalo ka Mesia. Kahoo, ha Molimo a ahlola bana ba Iseraele (ka hore ba-Roma ba senye Jerusalema ka A.D. 70), neo ea maleme e ne e se e sena ho phetha morero oo e neng e o reretsoe. Leha e ka ba maikutlo ana a nepahetse, ha ho bolele hore kaha morero oa mantlha oa ho bua ka maleme o phethahetse, joale neo ea maleme e tlamehile ho fela. Evangeli ha e re neo ea ho bua ka maleme e felile.
Leha ho le joalo, haeba neo ea ho bua ka maleme e ne e ka ba teng kerekeng kajeno, e ne e tla be e etsoa ka tumellano le Lentsoe. E ne e tla be e le puo e utloahalang (I Ba-Korinthe 14:10). E tla be e le molemong oa ho bua Lentsoe la Molimo le motho oa puo e ‘ngoe (Liketso 2:6-12). E ne e tla be e le ho lumellana le taelo eo Molimo a faneng ka eona ka Moapostola Pauluse, “’Me ekare ha e mong a bua ka puo, ho etsoe joalo ke ba babeli, boholo e be ba bararo, ‘me ho etsoe ka ho latelana; ‘me e mong a fetole. Ekare ha mofetoli a le sieo, motho eo a ikhutsetse kerekeng, a ipuele a ‘notši, a bue le Molimo” (I Ba-Korinthe 14:27-28). E tla be e le ka ho ikokobelletsa I Ba-Korinthe 14:33, “Hobane Molimo ha se Molimo oa mofere-fere, empa e le oa khotso, joalo ka ha ho bonoa likerekeng tsohle tsa bahalaleli.”
Molimo a fa motho neo ea ho bua ka maleme e le hore a tle a khone ho bua le motho ea buang puo e ‘ngoe. Moea o Halalelang o aba kamoo a ratang kateng lineo tsa moea (I Ba-Korinthe 12:11). A ko nahane hore na baruruoa ba ka be ba le matla hakae ha e ne e le hore ha ba ka ba ea sekolong sa puo, e be hang ba ne ba ka khona ho bua le batho ka puo ea bona. Leha ho le joalo, ha ho bonahale e ka Molimo o etsa joalo. Ho bua ka maleme ha ho bonahale ho etsahala joalo ka ha ho ne ho etsahala Testamenteng e Ncha leha ho bonahala e ka ho ne ho tla sebetsa haholo. Bongata ba balumeli bo reng bo buoa ka maleme ha bo etse joalo ka tumellano le Lentsoe le boletsoeng ka holimo. Lintlha tsena li lebisa qetong ea hore neo ea ho bua ka maleme e felile, kapa hore ea fokola morerong oa Molimo ka kereke kajeno.
Ba lumelang neo ea ho bua ka maleme e le “puo ea ho rapela” molemong oa ho ikhahisa, ba fumana seo ho tsoa ho I Ba-Korinthe 14:4 le / kapa 14:28, “Ea buang ka puo o ikhahisa a ‘notši, empa ea porofetang o hahisa kereke.” Khaolong ea 14 kaofela, Pauluse o tiisa taba ea hore maleme a fetoloe, sheba 14:5-12. Seo Pauluse a se bolelang temaneng ea 4 ke hore, “Ha u bua ka maleme ho se na mofetoli, ha u etse letho ntle le ho ikhahisa, u iketsa e ka u halalela ho feta ba bang. Ha u bua ka maleme ‘me ho na le ea fetolang, u haisa bohle.” Ha ho moo Testamente e Ncha e fanang ka taelo ea ho “rapela ka maleme.” Ha ho moo Testamente e Ncha e fanang ka sepheo sa ho “rapela ka maleme,” kapa e buang ka motho ea “rapelang ka maleme.” Ho feta mona, haeba ho “rapela ka maleme” e le sebakeng sa ho ikhahisa, na seo e ka be e se leeme ho ba se nang lineo tsa ho bua ka maleme ‘me ba sitoa ho ikhahisa? I Ba-Korinthe 12:29-30 e hlalosa ka mokhoa o hlakileng hore ha se bohle ba nang le lineo tsa ho bua ka maleme.
Khutlela leqepheng la lehae la
Sesotho
Neo ea ho bua ka maleme ke eng? Na neo ea ho bua ka maleme ke ntho ea mehleng ea joale?


text:
Na Bakreste ba lokela ho hlompha molao oa Testamente ea Khale?
Pōtso: "Na Bakreste ba lokela ho hlompha molao oa Testamente ea Khale?"
Karabo: Se ka re thusang ho utloisisa taba ena ke ho tseba hore molao oa Testamente ea Khale o ne o fuoe Iseraele, e seng Bakreste. E meng ea melao e ne e etsa hore bana ba Iseraele ba tsebe ho hlompha le ho thabisa Molimo (mohlala Melao e leshome), e meng ea eona e ne e ba bontša mokhoa oa ho khumamela Molimo (ka mokhoa oa ho itela), e meng ea eona e ne e etsa feela hore bana ba Iseraele ba fapane le lichaba tse ling lefatšeng (melao ea lijo le moaparo). Ha ho na molao oa Testamente ea Khale o sebetsang ho rōna kajeno. Ha Jesu a ne a eshoa sefapanong, O ile a felisa molao oa Testamente ea Khale (Ba-Roma 10:4; Ba-Galata 3:23-25; Ba-Efese 2:15).
Sebakeng sa molao oa Testamente ea Khale, re tlasa molao oa Kreste (Ba-Galata 6:2) e leng ho “rata Morena, Molimo oa hao, ka pelo ea hao eohle, le ka moea oa hao oohle. Molao oo ke o moholo oa pele. ‘Me oa bobeli, o tšoanang le oona, ke o reng: Rata oa heno joalo ka ha u ithata. Melao e ‘meli eo ke motheo oa molao ‘ohle le oa baporofeta” (Mattheu 22:37-40). Ha re etsa lintho tsena tse peli, re tla be re phetha sohle seo Kreste a batlang hore re se etse, “Hobane ho rata Molimo, ke ha re boloka litaelo tsa oona, ‘me litaelo tsa oona ha li boima” (I Johanne 5:3). Hantle, Melao e Leshome ha e sebetse holim’a Bakreste. Le ha ho le joalo, e robong ea Melao e Leshome e phetiloe ka Testamenteng e Ncha (kaofela ntle le molao oa ho hlokomela letsatsi la sabatha). Ntle le khanyetso, ha e le hore re rata Molimo, re ke ke be ra khumamela melimo e meng kapa litšoantšo ntle le eena. Haeba re rata ba habo rōna, ha re na ho etsa bohlola khahlanong le bona, kapa ho lakatsa seo e leng sa bona. Kahoo, ha re tlasa tlhoko e feng kapa e feng ea Testamente ea Khale. Re tšoanetse ho rata Molimo le ba habo rōna. Haeba re etsa lintho tseo tse peli ka tumelo, tsohle e ka se be bothata.
Khutlela leqepheng la lehae la
Sesotho
Na Bakreste ba lokela ho hlompha molao oa Testamente ea Khale?


text:
Na ha motho a ile a pholosoa o lula a pholohile?
Pōtso: "Na ha motho a ile a pholosoa o lula a pholohile?"
Karabo: Na ha motho a ile a pholosoa ho bolela hore o se a lutse a pholositsoe? Ha batho ba tseba Kreste joalo ka Mopholosi, ba tlisoa likamanong le Molimo ‘me sena se fana ka tiisetso ea polokeho ea pholoho ea bona ka ho sa feleng. Liratsoana tse ngata tsa Lentsoe la Molimo li bolela taba ena. (a) Ba-Roma 8:30 e bolela hore, “’Me bao o ba reretseng pele, o bile o ba bitsitse; ‘me bao o ba bitsitseng, o bile o ba beile ba lokileng; ‘me bao o ba beileng ba lokileng, o bile o ba tlotsitse.” Temana ena e re bolella hore ho tloha nakong eo Molimo a ikhethelang rōna, ekare re tlotlisoa pontšeng ea Hae leholimong. Ha ho na se ka thibelang molumeli ho ka tlotlisoa hobane Molimo o se a rerile joalo leholimong. Hang ha motho a se a beiloe ea lokileng, pholoho ea hae e tiisitsoe – o tšireletsehile joalo kaha e ka o se a le leholimong.
(b) Pauluse o botsa lipōtso tse peli tse matla ho Ba-Roma 8:33-34 “Bao Molimo o ikhethetseng bona, ke mang ea tla ba bea molato na? Molimo ke oona o ba beang ba lokileng! Ea tla ba tsoa ke mang? Kreste ke eena ea shoeleng, a bileng a tsoha, hape ke eena ea leng ka letsohong le letona la Molimo, hape-hape e sa le eena ea re rapellang.” Ke mang ea tla bea molato holim’a bakhethoa ba Molimo? Ha a eo, hobane Kreste ke ‘Muelli oa rōna. Ke mang ea tla re tsoa? Ha a eo, hobane Kreste, eena ea re shoetseng, ke eena ea neng a ka re tsoa empa a ka se ke. Re na le ‘Muelli le Moahloli joalo ka Mopholosi oa rōna.
(c) Balumeli ba tsoetsoe la bobeli (ba nchafalitsoe) nakong eo ba lumelang (Johanne 3:3; Tite 3:5). E le hore molumeli a lahleheloe ke pholoho ho tla tlameha hore ho senngoe ho nchafatsoa ha hae. Bebele ha e fane ka bopaki ba hore ho tsoaloa ho hocha ho ka tlosoa. (d) Moea o halalelang o ahile ka hare ho bohle ba lumelang (Johanne 14:17; Ba-Roma 8:9) ’me o kolobetsa bohle ba lumelang hore e be ‘Mele oa Kreste (1 Ba-Korinthe 12:13). Hore molumeli a se hlole a ba pholohong, e ka khona Moea o Halalelang a se ahe ka ho eena ‘me a arohanngoe le ‘Mele oa Kreste.
(e) Johanne 3:15 e bolela hore mang le mang ea lumelang ho Jesu Kreste o tla ba le “bophelo bo sa feleng.” Haeba o lumela ho Kreste kajeno ‘me o fumana bophelo bo sa feleng, empa o lahleheloa ke bona kamoso, hona ho bolela hore e ne e se bophelo “bo sa feleng” ho hang. Ka hona haeba o lahleheloa ke pholoho ea hao, litsepiso tsa bophelo bo sa feleng tse ka Bebeleng e ne e tla ba ke phoso. (f) E le ho ka phethela bopaki, ke lumela hore lentsoe la Molimo le e hlalosa hantle, “Hobane ke tsebisisa ruri hore, leha e le lefu, leha e le bophelo, leha e le mangeloi, leha e le borena, leha e le mebuso e matla, leha e le ntho tse leng teng joale, leha e le tse tlang ho tla, leha e le boholimo, leha e le botlase, leha e le sebopuoa se seng, ha ho letho le tla tseba ho re arohanya le lerato la Molimo, le leng ho Jesu Kreste, Morena oa rōna” (Ba-Roma 8:38-39). Hopola hore Molimo ea o pholositseng ke Molimo ea tla o boloka. Hang ho ba re pholosoe re tla lula re pholositsoe. Pholoho ea rōna e bolokehile ka ho sa feleng.
Khutlela leqepheng la lehae la
Sesotho
Na ha motho a ile a pholosoa o lula a pholohile?


text:
Ke mang Moea o Halalelang?
Pōtso: "Ke mang Moea o Halalelang?"
Karabo: Ho na le likutloisiso tse ngata tse fosahetseng ka boitsebiso ba Moea o Halalelang. Ba bang ba utloisisa ha Moea o Halalelang e le matla ao e seng a botho ao Molimo a fanang ka oona balateling ba Kreste. Bebele e reng ka boitsebiso ba Moea o Halalelang? Ha e behoa ka mokhoa o bobebe – Bebele e re Moea o Halalelang ke Molimo. Bebele e boetse e re bolella hore Moea o Halalelang ke Motho ea nang le kelello, maikutlo le thato.
Taba ea hore Moea o Halalelang ke Molimo e hlakile litemaneng tse ngata ho kenyelletsa le Liketso 5:3-4. Temaneng ena Petrose o toba Ananiase ka hore na ke hobaneng a entse leshano ho Moea o Halalelang ‘me o mo joetsa hore “ha a etsa leshano ho batho, empa o le entse ho Molimo.” Ke polelo e hlakileng e bolelang hore ho etsa leshano ho Moea o Halalelang ke ho etsa leshano ho Molimo. Re ka tseba hape hore Moea o Halalelang ke Molimo hobane o na le boleng le makhabane a Molimo. Mohlala, taba ea hore Moea o Halalelang o teng hohle e bonoa Pesalemeng ea 139:7-8 “Nka ea kae, ka ba hole le Moea oa hao? Nka balehela kae, ka ba hole le sefahleho sa hao? Ha nka nyolohela maholimong, u teng; leha nka ea robala nĝalong ea bafu le moo u teng!” Hape ka ho I Ba-Korinthe 2:10-11 re bona makhabane a ho tseba tsohle hoa Moea o Halalelang “Empa o li senoletse rōna ka Moea oa oona, hobane o batlisisa tsohle, le tse tebileng tsa Molimo. Hobane motho ke ofe ea tsebang tsa motho, ha e se moea oa motho o leng ka ho eena? Ka mokhoa o joalo, litaba tsa Molimo ha ho motho ea li tsebang ha e se Moea oa Molimo.”
Re ka tseba hore ka ‘nete e fela Moea o Halalelang e le Motho hobane O na le kelello, maikutlo, le thato. Moea o Halalelang o’a nahana ‘me o’a tseba (I Ba-Korinthe 2:10). Moea o Halalelang a ka utloa bohloko (Ba-Efese 4:30). Moea o’a re rapella (Ba-Roma 8:26-27). Moea o Halalelang o etsa liqeto ho latela thato ea Hae (I Ba-Korinthe 12:1-11). Moea o Halalelang ke Molimo, “Motho” oa boraro Borarong bo Teroneng. Joalo ka Molimo, Moea o Halalelang a ka sebetsa joalo ka Moemeli le Mohlabolli eo Jesu a ileng a tšepisa hore o tla ba teng (Johanne 14:16,26; 15:26).
Khutlela leqepheng la lehae la
Sesotho
Ke mang Moea o Halalelang?


text:
Thapelo ea Moetsalibe ke eng?
Pōtso: "Thapelo ea Moetsalibe ke eng?"
Karabo: Thapelo ea moetsalibe ke thapelo eo motho a e rapelang ho Molimo ha a utloisisa hore ke moetsalibe ‘me o hloka mopholosi. Ho rapela thapelo ea moetsalibe feela, ho ka se fetole letho la maemo. E sebetsa feela ha eba e boleloa ka tieo seo motho a se tsebang, a se utloisisang a bile a se lumela ka boetsalibe ba hae, le ka hore o hloka pholoho.
Ntlha ea pele ea thapelo ea moetsalibe, ke ho utloisisa hore bohle re baetsalibe. Ba-Roma 3:10 e phatlalatsa, “Joalo ka ha ho ngoliloe, ho thoe: Ha ho ea lokileng, leha a le mong” Bebele e re hlakisetsa hore bohle re sitiloe. Bohle re baetsalibe, re hloka mohau le tšoarelo ea Molimo (Tite 3:5-7). Ka lebaka la sebe sa rōna re lokeloa ke kahlolo e sa feleng (Mattheu 25:46). Thapelo ea moetsalibe ke kōpo ea mohau ho fapana le kahlolo. Ke kōpo ea mosa ho fapana le khalefo.
Ntlha ea bobeli ea thapelo ea moetsalibe ke ho tseba hore na Molimo o entse eng ho phekola tahleho ea rōna le maemo a rōna a sebe. Molimo o ile a nka sebopeho sa nama ea e ba motho ka sebopeho sa Jesu Kreste (Johanne 1:1,14). Jesu o re rutile ‘nete ka Molimo a ba a phela bophelo bo lokileng bo se nang sebe (Johanne 8:46; II Ba-Korinthe 5:21). Jesu a nto shoa sefapanong sebakeng sa rōna, a re nkele kotlo e neng e re lokela (Ba-Roma 5:8). Jesu o ile a tsoha bafung ho pakahatsa tlhōlo ea hae holim’a sebe, lefu le lihele (Ba-Kolose 2:15; II Ba-Korinthe 15). Ka lebaka la tsena tsohle, re ka fumana libe tsohle tsa rōna li tšoaretsoe ‘me ra tšepisoa bophelo bo sa feleng leholimong – ha re ka beha tumelo ea rōna ho Jesu Kreste. Seo re lokelang ho se etsa feela ke ho lumela hore o shoele sebakeng sa rōna ‘me a tsoha bafung (Ba-Roma 10:9-10). Re ka pholosoa ke mohau feela, ka tumelo feela, ka Jesu Kreste feela. Ba-Efese 2:8, e phatlalatsa, “Hobane le bolokehile ke mohau, ke tumelo; ha ho tsoe ho lōna, ke mpho ea Molimo.”
Ho etsa thapelo ea moetsalibe ke tsela feela ea ho phatlalatsa ho Molimo hore o tsepile Jesu Kreste e le mphlolosi oa hao. Ha ho na mantsoe a “mohlolo” a ka qetellang a re pholositse. Ke feela tumelo ho lefu la Jesu, le ho tsoho ea hae bafung, re ka pholosoang. Haeba u utloisisa hore u moetsalibe, ‘me u hloka pholoho ka Jesu Kreste, u ka rapela thapelo ena: “Molimo, kea tseba hore ke moetsalibe. Kea tseba hore ke lokeloa ke moputso oa sebe sa ka. Le ha ho le joalo ke tšepa Jesu Kreste e le Mopholosi oa ka. Kea lumela hore lefu le ho tsoha ha hae ho fane ka tšoarelo ho ‘na. Ke tšepa Jesu, Jesu feela e le Morena le Mopholosi oa ka. Kea leboha Morena, ha u mpholositse ‘me u ntšoaretse! Amen!”
Na u entse qeto ea ho ba le Kreste ka lebaka la seo u se balileng moo? Ha eba ho le joalo, penya ho “Ke amohetse Kreste kajeno.”
Khutlela leqepheng la lehae la
Sesotho
Thapelo ea Moetsalibe ke eng?